Medicinsk-soclale skrifter 

Hefte 



Dr. med. Wilhelm Reich: 



SEXUEL 



VIDEN OG 



KAMP 



2. oplag 



Udgivet af socialistisk medicinergruppe 




I kommission: 

MONDES FORLAG A /s 



_ 



>fe 



MEDICINSK-SOCIALE SKRIFTER • HEFTE 1 



WILHELM REICH: 
Sexuel viden og kamp 



J 



l L (CXV 







Oversat og udgivet af 

SOCIALISTISK MEDICINERGRUPPE 

Copyright 1933 

2. oplag 3.— 7.000 




INTERNATIONAL 

PSYCHOANALYTIC 

UNIVERSITY 

DIE PSYCHOANALYTISCHE HOCHSCHULE IN BERLIN 



Trykt i Universal Trykkeriet, København. 




Dr. med. WILHELM REICH 

SEXUEL VIDEN OG KAMP 



Udgivet af: 

SOCIALISTISK MEDICINERGRUPPE 

København 




I kommission: 

MONDES FORLAG A / s 

København/Oslo 1933 






' 



INDHOLD : 

Forord 5 

Kapitel 1 

Sexualnød og borgerlig sexualmoral 7 
Kapitel 2 

Kønsdriften 12 

Kapitel 3 

Svangerskabsforebyggelse 16 

Kapitel 4 

Kønsakten og lidelser af kønsfunk- 

tionen 20 

Kapitel 5 

Undertrykkelse af de unges kønsliv 

i den kapitalistiske stat 24 

Tillæg 

Spørgsmaal og svar 32 



FORORD 

Spørgsmaalet om sexuel oplysning har i en aarrække staaet 
paa dagsordenen i den offentlige debat her i landet. Men meget 
længere er den heller ikke kommet! Trods liberale pædagogers 
indrømmelse af at skolen »burde« undervise deri, trods »arbej- 
derkvindernes oplysningsforbund«s gentagne krav til ministerium 
og rigsdag om ungdommens undervisning i sexuel hygiejne og 
svangerskabsforebyggelse, er der i praxis intet skridt foretaget i 
disse henseender. Den nye straffelov, der traadte i kraft januar 
1933, forbyder enhver reklamering og propaganda for præventive 
midler, — og den kommission til »overvejelse af fødselsregule- 
ring«, som det socialdemokratiske ministerium nedsatte faa dage 
før valget i efteraaret 1932, borger i sin sammensætning for, at 
sagen vil blive stillet i bero en passende aarrække, for derpaa 
at løses paa en for arbejderklassen utilfredsstillende maade. 
Arbejderkvindernes krav om at blive repræsenteret i kommis- 
sionen blev blankt afslaaet af justitsministeren. 

Aarsagen til denne aktive og passive modstand mod sexual- 
reformen skal søges i, at den herskende moral er en følge af 
selve det kapitalistiske samfunds opbygning, og arbejdet for en 
for arbejderklassen tilfredsstillende løsning af alle de sexuellc 
spørgsmaal uvægerlig fører til kamp mod det bestaaendc sam- 
fund. 

Det er dr. Wilhelm Reich's fortjeneste klart at have paavist 
dette, og gennem en række betydningsfulde bøger baade at have 
spredt sexuel oplysning blandt den tyske ungdom og have under- 
kastet den herskende sexualnød en marxistisk vurdering, — og 
anvist den eneste mulighed for en vej ud af de bestaaende kon- 
flikter: Kampen for et socialistisk samfund. 

Sexuel oplysning i al almindelighed, uden at spørgsmaalenc 
belyses socialt og politisk, har ingen varig værdi for arbejder- 
klassen. Naar vi i erkendelse heraf har ønsket at give den danske 
arbejderungdom en samlet fremstilling af disse problemer, mener 



vi ikke, det kunde ske bedre end ved en oversættelse af en af 
Reich's bøger, særlig da forholdene i Tyskland ikke adskiller sis 
væsentligt fra danske i disse henseender. 

For at gøre dens udbredelse saa stor som mulig, har vi valgt 
den foreliggende, ret kortfattede oversigt. 

I en her i landet nyligt udkommen bog, van der Velde: Det 
fuldkomne ægteskab, tales der om sexuallivet med en aabenhed, 
der er blevet genstand for frygtsom beundring fra borgerliges 
side. Alene bogens titel garanterer for, at den bygger paa fuldt 
anerkendt, kapitalistisk ideologi, og dens pris gør den utilgænge- 
lig for arbejdere. Den har imidlertid haft sin værdi derigennem, 
at den har vist, at autoriteterne ikke tør standse utilsløret sexuel 
oplysning med anklage for — pornografi ! 

»Sexuel viden og kamp« behandler problemerne med baadc 
lægelig saglighed og marxistisk klarhed, den fortjener derfor 
stor udbredelse i den danske arbejderungdom. 

Socialistisk Medicinergruppe. 

KAPITEL 1 

Sexualnød og borgerlig sexualmoral. 

Sexualnøden, som har været saa meget omtalt og beklaget i den 
sidste tid, er ikke noget tilfældigt fænomen. Den er heller ikke 
»onde« menneskers værk eller opstaaet af en »ufornuftig« moral, 
men den er sammen med »de onde mennesker« og »den ufornuftige 
moral« et uundgaaeligt, men ganske vist ikke bevidst villet stykke 
af den borgerlige samfundsordning. Det er forkert at spørge: Er 
den sexuclle moral god eller daarlig? Man maa spørge: Hvem 
har fordel af den og hvem ikke? Man maa spørge, hvilken hen- 
sigt den sexuelle moral, den sexuelle opdragelse, den sexuelle lov- 
givning har i den borgerlige samfundsordning. Og kun naar man 
har forstaaet forbindelsen mellem den sexuelle ideologi og borger- 
skabets interesser, vil man ogsaa rigtigt have erkendt sexualnødens 
væsen og betydning, og saalcdcs have vundet den rigtige indstil- 
ling til dens bekæmpelse. 

Det er ikke denne, overvejende lægelige, pjeces opgave at paa- 
vise den indviklede forbindelse mellem borgerlig samfundsordning, 
sexualmoral og sexualnød. Dette spørgsmaal kræver nemlig en 
indgaaende undersøgelse. Men det er paa den anden side vigtigt 
at behandle de sexuelle spørgsmaal i nøje tilknytning til det 
samfunds struktur, i hvilket de dukker op, og forgæves stræber 
mod deres løsning. 

Vi vil derfor blot som indledning give et kort overblik over 
denne sammenhæng. Først og fremmest: Den borgerlige sexual- 
morals grundsætninger lader sig kort sammenfatte i følgende sæt- 
ninger: 

1. Legitimt, anerkendt af samfundet, er kønslivet kun indenfor 
ægteskabet. 

2. Enhver form for kønslig omgang udenfor ægteskabet er uan- 
stændigt, ifølge den danske lovgivnings sprogbrug saagar »Utugt«. 
Ungdommen er ideologisk henvist til at leve afholdende. 

3. Ogsaa indenfor ægteskabet er kun den saakaldte »normale« 
kønsakt, der staar i forplantningens tjeneste, anerkendt. 

Hvad er meningen med denne moral? Den gaar ud paa at op- 
retholde ægteskabet som den eneste tilladelige sexualform, og den 
uforfalskede ægteskabsideologi lyder saaledes: Kun een partner, 
og denne for hele livet. Den borgerlige morals fortsatte opløsning 
har ganske vist ogsaa pillet ved denne ideologi, men den lever 
dog dybt i bevidstheden, særligt hos de smaaborgerligt tænkende 
lag af proletariatet. 

Hvorfra stammer denne store interesse for ægteskabsinstitu- 
tionen? 

Denne interesse har 3 aarsager: En umiddelbar økonomisk, en 
social og en politisk. 

Ægteskabsideologiens økonomiske aarsag er interessen for arve- 
retten, ønsket om ikke at splitte formuen: besiddelsen af produk- 
tionsmidlerne, for at kunne give dem udelt videre til børnene. Det 
udtaler den konservative tyske professor Gruber ganske klart i 
sin bog »Kønslivets hygiejne«: Vi maa skatte og opretholde kvin- 
dens kyskhed som det højeste folkelige gode, thi i kvindens kysk- 
hed er der givet den eneste sikre borgen for, at vi virkelig er fædre 
til vore børn, at vi skaber og slider for vort eget blod. Men uden 
denne borgen har vi ingen mulighed for et sikkert inderligt fami- 
lieliv, dette uundværlige grundlag for statens og folkets trivsel. 
Deri og ikke i mandens egoistiske forgodtbefindende ligger det, at 
loven og moralen stiller strængere fordringer til kvinden med hen- 
syn til kyskhed før ægteskabet og troskab i ægteskabet end til 
manden. Der staar meget mere paa spil ved hendes ubundethed 
end ved hans«. 

Ægteskabets anden funktion er den sociale, beskyttelsen af 
kvinden, der er holdt nede økonomisk og sexuelt i det borgerlige 
samfund. Det menneskelige samfunds historie lærer, at ægteskabs- 
institutionen ikke er noget naturligt, men at den først har dannet 
sig, da udviklingen af privatejendomsretten var saa vidt frem- 
skredet, at den sexuelle forbindelse mellem 2 mennesker blev til 
et økonomisk anliggende. Ægteskabets historie begynder med »rov- 
ægteskabet« og »købeægteskabet«. Og det var hustruen, som blev 
røvet og købt. Kvinden blev saaledes mandens ejendom og er det 
ogsaa endnu den dag i dag — i det borgerlige samfund. Kvindens 
underkuelse som slave var begyndelsen til ægteskabet, men akku- 
rat som den retsløse slave, hvor slet det end gaar ham, altid i sit 
tjenesteforhold til herren nyder en vis beskyttelse af denne, saa- 
ledes ogsaa med kvinden. Beskyttelsen er fremfor alt af økono- 
misk art. Udenfor ægteskabet møder kvinden de største sexuelle 
og økonomiske vanskeligheder. Deraf kommer det, at kvinderne i 

højere grad end mændene forsvarer ægteskabet, selvom de lider 
mere under det end mændene. 

Ægteskabets tredie funktion, den politiske, er den mindst 
kendte, men derfor ikke den mindst vigtige. Ægteskabet er den 
borgerlige families rygrad, som ifølge hele sin struktur bliver det 
sted, hvor barnet fra lille optager borgerlig indstilling og tanke- 
gang i sig. I denne borgerlige ideologifabrik lærer barnet fra lille 
at underkaste sig faderens autoritet — og faderen bliver forbille- 
det for enhver senere autoritet! En uselvstændig ungdom, der er 
tynget af familiens lænker, er forudsætningen for den brave stats- 
borger. Vi ser jo ogsaa i modsætning hertil, at den revolutionære 
ungdom mere eller mindre frigør sig fra familiebaandet. 

Den ægteskabelige sexualform betyder ikke blot i sig selv den 
yderste indskrænkning af sexuallivet, men den har ogsaa en næ- 
sten fuldstændig undertrykkelse af sexuallivet før og uden for 
ægteskabet til forudsætning. Sexualundertrykkelsen begynder alle- 
rede ved opdragelsen af de smaa børn, fortsætter sig i undertryk- 
kelsen af den unges sexualitet i pubertetstiden og udmunder til- 
sidst i de vanskeligheder, som opstaar for kønslivet udenfor ægte- 
skabet, særligt for kvinderne i den modne alder. 

Den sexuelle nød kan konsekvent stykke for stykke udledes af 
den strænge ægteskabsideologi. Som en følge af fordringen til 
kvinden om afholdenhed før ægteskabet, bliver den ugifte mand 
berøvet sin sexualpartner. Ganske vist hedder det sig, at ogsaa 
den mandlige ungdom burde leve afholdende. Men man lukker nød- 
tvungent øjnene i, og den ugifte mand af borgerskabet er tvungent 
til at opsøge de kvinder af proletariatet, der som følge af arbejds- 
løsheden, de miserable familieforhold og den lokkende udsigt til 
at forbedre deres ydre livsvilkaar bliver prostituerede. Prostitu- 
tionen bringer en forraaelse af kønslivet med sig, for det første 
fordi »kærligheden« ligesom alt andet i det kapitalistiske samfund 
er blevet en handelsvare, for det andet fordi det ømme kærligheds- 
forhold er ganske udelukket i omgaug med prostituerede. Prosti- 
tution og ægteskabsbrud hører uadskilleligt sammen med borger- 
lig ægteskabsmoral. 

Da sexualopdragelsen af hensyn til ægteskabsideologien er 
fuldstændig negativ, d. v. s. at alt, hvad der er sexuelt, bliver 
undertrykt, søger den undertrykte sexuelle kraft sig en udvej i 
form af afvigende sjælelig udvikling. De sjælelige sygdomme, køns- 
driftens fejlsporinger, homosexualitet, flertallet af arbejdsforstyr- 
relserne og den almindelige nervøsitet, forstyrrelserne af køns- 
funktionen hos manden og den sexuelle kulde hos kvinden er saa- 
ledes kun forskellige resultater og følger af den ene kendsgerning, 

-at sexualitctcn ikke kan finde den vej, som er foreskrevet den af 
naturen. 

Ogsaa ungdommens sexualnød, fremfor alt onanivanskelighe- 
derne, bunder til syvende og sidst i ægteskabsideologien, som 
kræver afholdenhed paa de mest vanskelige tidspunkter af den 
sexuelle udvikling, hvorfor enhver art af sexualliv hos de unge 
fremstilles som skadeligt eller som last. Den hemmelige mening 
med undertrykkelsen af ungdommens sexualitet er, at ungdommen 
maa gøres egnet til at leve sit sexualliv indenfor ægteskabet, d. v. s. 
til at kunne udholde forholdene i et elendigt ægteskab med en 
kuet, fordringsløs sexualitet. 

Ser man nøjere til, viser det sig, at der med denne sexual- 
-opdragelse altid kun naas det modsatte af det, der var hensigten. 
Resultatet er, rent bortset fra forstyrrelserne af den sjælelige lige- 
vægt, den sexuelle umoral i borgerlig betydning, begæret, den 
sexuelle graadighed, den sexuelle ængstelighed og karakterens af- 
bøjning i retning af uoprigtighed. 

Den opdragelse, der er rettet mod sexualiteten, kan følgelig 
heller ikke tillade nogen sexuel oplysning. Ganske vist bliver der 
for tiden skrevet meget »sexualoplysning«, men vi vil altid se, 
■at den intetsteds overskrider den strænge grænse, der er trukket 
af de borgerlige interesser. Og den store masse af arbejdere sidder 
•den dag i dag som før i tiden fast i sexuel uvidenhed. 

Det er nutildags ikke mere i saa høj grad kirkens indflydelse 
som den borgerlige videnskabs passive modstand, man maa gøre 
ansvarlig for de sørgelige tilstande paa det sexuelle omraade. At 
sexualre formen ikke kan naa til noget resultat i det borgerlige 
samfund, ligger deri at den sexuelle uvidenhed ligesaa lovmæssigt 
hører sammen med den borgerlige samfundsordning som den reli- 
giøse forplumring af klar tænkning. Den konsekvente gennemtænk- 
ning af aarsagerne til den sexuelle nød fører i lige linie til en 
ødelæggende, revolutionær kritik af samfundets indretning, akku- 
rat ligesom gennemtænkningen af aarsagerne til den materielle 
nød! Og ligesaa lidt som socialpolitiken indenfor borgerlige ram- 
mer er i stand til at afskaffe den materielle nød, fordi den objek- 
tivt betragtet ikke griber om dens rødder, ja tværtimod tilslører 
sagernes virkelige stilling, ligesaavel betyder den borgerlige sexual- 
reform og sexualoplysning kun et haabløst forsøg paa at blive 
herre over den stadigt voksende krise. 

Den, der klart ser sammenhængen mellem borgerskabets mate- 
rielle og idelle interesser, og dets sexualmoral og sexualnød, og 
■derfor ogsaa konsekvent erkender, at den sexuelle nød hører med 
til den borgerlige samfundsordnings system, han vil ikke over- 

vurdere den praktiske værdi af saadannc oplysningsskrifter. Thi 
netop den samfundsmæssige betragtning af disse spørgsmaal tvin- 
ger en til at anerkende den overvældende betydning af den prole- 
tariske bevægelse, af den proletariske klassekamp ogsaa paa dette 
omraadc og til kun at vente sig en løsning af spørgsmaalet i 
sammenhæng med proletariatets revolution. Alligevel er det nød- 
vendigt allerede i det borgerlige samfund at give arbejderne en 
oplysning, som er helt renset for borgerlig moralske vurderinger, 
og som kan være i stand til for det første at hjælpe den enkelte, 
og for det andet ogsaa paa dette omraadc at vække kritik gennem 
en hensynsløs fremstilling af spørgsmaalet. 

Ved siden af religionen er den sexualfornægtende moral et af 
borgerskabets mægtigste ideologiske vaaben. Det viser den snævre 
sammenhæng mellem den kirkelige og den sexuelle ideologi tyde- 
ligt. Og paa intet andet omraade afspejler proletariatets borger- 
liggørelse sig saa klart som paa scxualmoralens. Den smaaborgcr- 
lige opfattelse af ægteskabet, familien, barnets stilling i familien 
er dybt rodfæstet i det overvældende antal af arbejderes bevidst- 
hed og endnu mere i deres ubevidste følelsesliv. Ogsaa paa dette 
omraadc er »de herskende ideologier den herskende klasses ideolo- 
gier«. Alligevel lærer erfaringen, at man uden sammenligning kan 
tale mere aabent med arbejdere om kønslivets vanskelige spørgs- 
maal end med borgerlige. 

KAPITEL 2 

Kønsdriften. 

Det sjæleligt sunde menneske føler med mere eller mindre 
regelmæssige mellemrum en spænding og ophidselse, som er for- 
bundet med attraa efter kønslig omgang. Grundlaget for denne 
sexuelle spænding er endnu ikke fuldstændig videnskabeligt op- 
klaret. Den bedst begrundede teori er den, at der i det menneske- 
lige legeme cirkulerer kemiske stoffer, som hos manden hoved- 
sagligt dannes i testiklerne og hos kvinden i æggestokkene, men 
desuden ogsaa i andre organer (kirtler med intern sekretion). 
Disse stoffer foraarsager saavel den legemlige spænding som de 
sjælelige krav om sexuel tilfredsstillelse. 

Forudsat at der ikke foreligger nogen legemlig eller sjælelig 
forstyrrelse, føles denne kønslige ophidselse stærkest i kønsorga- 
nerne. Den ytrer sig her hos manden ved rejsninger af kønslegemet 
(erektion), der indledes ved ydre mekanisk paavirkning eller uden 
en saadan, og en særlig følelse, som bedst kan sammenlignes med 
en fornemmelse af kløe. Ogsaa hos kvinden optræder lignende 
fænomener, skeden bliver fugtig, kønsorganerne gennemstrømmes 
rigeligere af blod, og der mærkes en stærk kløe i de ydre køns- 
organer. Alle disse fænomener beror paa irritation af de nerver, 
som bevirker en udvidelse af blodkarrene i disse legemsdele, hvor- 
ved de fyldes med blod, og det kommer til udtømmelse af sekret 
og spændingsfølelse. Omkring pubertets- og overgangsaarene, ca. 
12 — 15 aarsalderen, fører disse tilstande til, at børnene piller ved 
og gnider kønsorganerne, den saakaldte onani. 

Den sexuelle ophidselse viser sig imidlertid ikke blot med 
hensyn til kønsorganerne. Der findes paa hele legemet steder, der 
særlig er modtagelige for pirring, de saakaldte »erogene zoner«. 
Disse steder er foruden kønsdelene ogsaa huden paa ryggen, paa 
laarenes inderside, brystvorterne (specielt hos kvinden, hvor de 
forstørres under pirring), huden omkring endetarmsaabningen, 
læberne og øret. Der findes næppe et sted paa huden, hvorfra der 

ikke kan udgaa mere eller mindre stærk kønslig pirring. Disse 
erogene zoners pirrelighed er meget forskellig hos de forskellige 
mennesker. 

Naar man ikke er klar over alle disse forhold, optræder der i 
den sexuelle ophidselsestilstand alle mulige sjælelige fænomener, 
hvis aarsag de færreste er klare over. Bliver nemlig den sexuelle 
spænding ikke før eller senere udløst i et samleje, eller ved onani, 
naar en partner mangler, saa gaar ophidselsen over til »nervøse« 
tilstande. Der kan optræde en indre uro, som let ødelægger indi- 
videts arbejde eller anden beskæftigelse. Man kan ikke koncen- 
trere sine tanker, man bliver rastløs, irritabel; man bliver ved 
ringeste anledning hidsig eller — særlig kvinder — henfalder i 
krampegraad, uden at kunne angive nogen egentlig grund hertil. 
Der kan indfinde sig angsttilstande og hjertebanken; søvnløshed, 
hovedpine, træthed, hedeture og kuldegysninger er ofte de første 
tegn paa begyndende sjælelig sygdom som følge af et forstyrret 
kønsliv. I saadanne tilfælde er kønslivet allerede kommet paa 
sygelige afveje, og den slags tilstande forekommer mest hos men- 
nesker, som fra barndommen i uvidenhed om de naturlige kends- 
gerninger angaaende kønslivet er opdraget til at skyde alt, hvad 
der har med det sexuelle at gøre, til side, ikke lade det komme 
til bevidsthed, d. v. s. fortrænge de sexuelle drifter. Og dette gæl- 
der for tiden langt de fleste mennesker. Men kønsdriften, hvis 
aarsag som omtalt er fysiske og kemiske processer, kan ikke til- 
intetgøres trods alle bestræbelser herpaa fra moralisters og præ- 
sters side. Det »indresekretoriske apparat« fungerer videre paa 
trods »moralen«, og naar den sexuelle spænding ikke kan tage den 
af naturen anviste vej, saa bryder den igennem et andet sted 
paa samme maade som en flod baner sig andre veje, hvis dens 
egentlige flodleje bliver spærret. 

Saadanne sygelige udviklinger af kønsdriften har imidlertid 
kun sjældent deres aarsag udelukkende i den ydre hindring af 
kønslig tilfredsstillelse, som den »sædelige« omverden bevirker 
paa det tidspunkt, hvor sygdommen begynder. Mange er af indre 
grunde ude af stand til at leve et sundt kønsliv og finde en part- 
ner. Som følge af denne indre hæmning føler de sig enten ude af 
stand dertil eller tilslører denne manglende evne ved hjælp af 
moralske argumenter. I alle tilfælde er indflydelsen af den strænge, 
mod sexuallivet rettede opdragelse af børnene den egentlige aarsag 
til den senere sexuelle hæmning. 

Mange overvinder til dels opdragelsens skadelige følger, finder 
en partner, men viger enten tilbage for kønsakten, eller hai» for- 
styrrelser ved samlejet. Det store flertal af kvinder kan ikke faa 

tilfredsstillelse, de forbliver enten fuldstændig kolde, eller de føler 
kun ufuldkommen lyst, bliver kun ophidset uden at der kommer 
udløsning. Paa samme maade lider mange . mænd af for tidlig 
sædudtømmelse. Det har til følge, at de selv kun bliver delvis 
tilfredsstillet og ikke kan tilfredsstille den kvindelige partner. Det 
lader sig ikke afgøre, hvor mange kvinder der ikke opnaar til- 
fredsstillelse, kun fordi manden ikke kan trække kønsakten til- 
strækkelig længe ud. 

Undertrykkelsen af kønslivet gennem den sædvanlige opdra- 
gelse har hos mange mennesker til følge, at de ikke føler nogen 
intensiv eller ofte slet ingen trang til kønslig omgang. 

Saaledes paastaar overordentlig mange kvinder, at de ikke be- 
høver »saadan noget«, og ogsaa mænd hører man — undertiden 
med stolthed — fortælle, at de er »kolde naturer«. Erfaringerne 
fra nervelægens praxis lærer os, at netop disse »kolde« mennesker 
let bliver offer for sjælelige sygdomme, og at de er vanskeligere 
at helbrede end de, der har en stærk kønsdrift uden at være istand 
til at gennemføre akten. Selvfølgelig har ogsaa disse saakaldtc 
»kolde« naturer deres kønsdrift. Selvom driften hos en er stær- 
kere, hos en anden mindre udpræget, saa existerer der lige saa 
lidt mangel paa kønsdrift som mangel paa sultfølelse. De »kolde« 
mennesker har blot formaaet at undertrykke kønsdriften stærkere 
end de andre. Derved spares de ganske vist for den pine, som en 
utilfredsstillet, plagende drift medfører — — men kun tilsyne- 
ladende; thi før eller senere ødelægger det fuldstændig fortrængte 
sexualbehov paa en eller anden maade arbejdsevnen. 

I modsætning til disse »kolde« naturer findes der »varmblo- 
dede«, som aldrig faar ro for deres drift, og som uophørlig er paa 
jagt efter en partner uden at kunne forblive hos nogen, selv naar 
de har fundet en; mennesker, af hvis ydre man allerede ser, at 
sexuelle tanker og ønsker udgør den vigtigste del af deres liv. 
Skørtejægertypen og kvinden »som enhver kan faa« er gode ex- 
empler paa denne type. Overfor saadanne skal ikke moralske, men 
rent lægelige synspunkter gøres gældende, thi disse mennesker er 
syge. Deres kønsliv er forstyrret. De render fra partner til partner, 
stadig paa jagt efter tilfredsstillelse. Naar de saa endelig er blevet 
lede og kede af jagten, bliver de syge, akkurat som den fortrængte 
kønsdrift før eller senere virker ødelæggende paa de »kolde men- 
nesker«. Ved behandlingen af disse »varmblodede« viser det sig, 
at kvinderne af denne type aldrig har opnaaet tilfredsstillelse ved 
kønsakten, og mændene har stadigvæk søgt at overbevise sig om, 
hvor stærkt kvinderne begærede dem, uden at samlejet som kær- 
lighedsoplevelse har været af nogen betydning for dem. Hoved- 

sagen var nærmest, at man kunde fortælle sine venner, hvormange- 
piger, man havde »haft«. 

Som nævnt begynder kønsapparatet allerede i ca. 14-aarsaldcrcn 
at producere sexuelle stoffer i stærkt forøget mængde. Hvis der 
ikke i denne alder optræder kønslig trang, kan der ofte foreligge 
en forstyrrelse i kønslivet. Det er altid hæmmende indflydelser 
fra barnets opdragelse, der gør sig gældende, naar de sexuelle 
rørelser først optræder noget senere. Jo senere dette er tilfældet, 
des alvorligere er forstyrrelsen, og des vanskeligere er den at 
fjerne ved psykisk behandling. 

Kønsorganernes forstærkede arbejde ledsages af indgribende 
forandringer, saavel legemlige som sjælelige. Skamhaarene begyn- 
der at vokse frem, pigens bryster bliver fyldige og drengens stem- 
me dybere. De maanedlige blødninger, som nu indtræder, er tegn 
paa, at kvinden er moden til at avle og føde børn. Hos drengen 
producerer testiklerne allerede den mandlige sæd. Hos naturfolkene 
følger i denne alder den kønslige indvielse — samlejet bliver of- 
ficielt anerkendt. Hos os begynder de unge at onanere, og kun 

sjældent kommer det i denne alder til samleje ikke paa 

grund af en højere sædelig standard, som mange paastaar, men 
fordi det borgerlige samfund ikke ved, hvad det skal stille op 
med børn født udenfor ægteskab, og fordi det har al mulig inter- 
esse i ikke at lade de forebyggende midler blive bekendt. Heller 
ikke den aandelige selvstændighed og uafhængighed af forældrene 
og familien og den modning af personligheden, som indfinder sig 
med sundt sexualliv, kan det borgerlige samfund give sin til- 
slutning. En selvbevidst ungdom vilde være en al for stor fare 
for opretholdelsen af den borgerlige sædelighed og ordning. En 
saadan ungdom, tidlig moden og selvstændig, kunde let faa farlige 
tanker om den bestaaende samfundsordning. 

KAPITEL 3 

Svangerskabsforebyggelse. 

Kønsakten tjener ikke blot til avling af børn; men kirken og 
overhovedet alle, der er interesserede i det borgerlige samfunds 
bestaaen, hævder, at meningen med kønsakten er forplantningen. 
Men de, der saa kraftigt betoner dette, bekymrer sig ikke synder- 
ligt om, hvorvidt nu ogsaa disse børn kan ernæres, og mange af 
dem hører til de krigsbegejstrede patrioter. Hvis de iøvrigt havde 
ret i, at kønsakten kun tjener til forplantning, vilde et menneske 
i løbet af hele livet kun have lov til fra 3 til højst 10 samlejer, 
da man ikke kan forlange, at nogen skal have mere end 10 børn. 
Kønsakten er imidlertid ikke blot et regelmæssigt behov ganske 
bortset fra børneavlen, men den sunde og uforstyrrede udøvelse 
heraf er den væsentlige forudsætning for arbejdsevne og sjæleligt 
velbefindende. Kønsakten bliver nemlig — hvad der kun for kir- 
ken og dens ligesindede kan være en nyhed — næsten udelukkende 
begæret og udført paa grund af den lystfølelse, den byder og den 
tilfredsstillelse og sjælsro, som den fremkalder. Svangerskabs- 
forebyggelsen er derfor en af den sexuelle hygiejnes fordringer, 
thi samleje med udsigt til et uønsket svangerskab, hvis afbrydelse 
er forbudt ved lov eller et uønsket barn, særlig hvor de materielle 
forhold ikke tillader at underholde barnet — en saadan kønslig 
omgang er ligefrem nedbrydende, i den grad forstyrres tilfreds- 
stillelsen af angst for besvangring. 

Hvilke forebyggende midler benyttes hyppigst — og hvilke er 
de sikreste? 

Det er betegnende for vor samfundsordning, at det mest be- 
nyttede forebyggende middel ikke blot er skadeligt, men tillige 
usikkert: mandens afbrydelse af kønsakten før sædudtømmelsen 
(coitus interruptus = afbrudt samleje). Afbrydelsen er sundheds- 
farlig. Man afbryder jo akten netop i det øjeblik, hvor ophidselsen 
er størst. Det fordrer stor overvindelse at trække sig tilbage, af- 

løbet for den sexuelle ophidselse er vilkaarlig blevet afbrudt, og 
selvom sædudtømmelsen følger bagefter, er nervesystemet dog 
blevet irriteret, og ophidselsen faar hverken normalt eller fuld- 
stændigt afløb, — bliver altsaa derfor ikke tilfredsstillende. Ogsaa 
det at »passe paa« og angsten for at forpasse det rette øjeblik 
for afbrydelsen forstyrrer tilfredsstillelsen ganske betydeligt. Da 
kvinden, forsaavidt hun overhovedet kan opnaa tilfredsstillelse, 
sædvanligvis behøver længere tid end manden, kan hun, naar 
samlejet maa afbrydes, overhovedet ikke opnaa nogen udløsning. 

Mange gør sig skyldige i den inkonsekvens, nok at afbryde 
samlejet, men at genoptage det efter sædudtømmelsen. Dette er 
naturligvis uhensigtsmæssigt, da fornyet indførsel af det mand- 
lige lem, som er befugtet med sæd, kan tilvejebringe befrugtning. 
Heller ikke en afvaskning er tilstrækkelig. 

Men ogsaa afbrydelse uden genoptagelse er usikker, da blot det, 
at sæden udtømmes i nærheden af skedeindgangen, kan føre til 
befrugtning. I løbet af en halv time kan sædlegemer (spermato- 
zoer), som bevæger sig meget hurtigt, naa op i livmoderen. 

Det hænder ofte, at det i kønslig ophidselse uden at have været 
forudset kommer til samleje eller til ikke-villet sædudtømmelse 
ved skedeindgangen. Skulde dette ske, maa kvinden saa hurtigt 
som muligt foretage en udskylning med en irrigator eller moder- 
sprøjte. Som udskylningsvædske kan man anvende en liter vand 
tilsat en spiseskefuld spiseeddike. Denne sure opløsning dræber 
sædlegemerne; men fuldstændig sikker er udskylningen dog ikke, 
fordi den indre del af skeden er fuld af folder, saaledes at op- 
løsningen vanskeligt naar ind overalt. 

Selvom alle disse forholdsregler iagttages, maa metoden coitus 
interruptus alligevel fraraades som . upaalidclig. Inden den egent- 
lige sædudtømmelse kan der nemlig uden at .manden bemærker 
det trænge enkelte sædlegemer ud, de saakaldte fordraaber, der 
«r tilstrækkelige til at hidføre en befrugtning. 

Hertil kommer at metoden foruden at være upaalidelig ogsaa 
«r skadelig. Den kan nemlig let medføre mere eller mindre alvorlige 
sjælelige forstyrrelser. Ved længere tids udøvelse af coitus inter- 
ruptus plejer der at indtræffe irritabilitet, angstfornemmelser, 
angstdrømme, hjertebanken og aandenød, forstemthed eller lig- 
nende nervøse tilstande. Alle disse symptomer har deres aarsag i, 
at man ikke faar normalt afløb for den sexuelle spændingstil- 
stand, som nu kommer til at indvirke paa forskellige andre 
■organer. 

Ved længere tids udøvelse af coitus interruptus taber kønsakten 

i interesse, fordi den ikke yder fuld tilfredsstillelse. Kvinder, som 
oprindelig var sexuelt normale, kan blive ganske ufølsomme og 
kolde i sexucl henseende, og hos mænd kan der lejlighedsvis ind- 
træde forstyrrelser i potensen, d. v. s. den scxuelle ydeevne. Ogsaa 
forholdet til partneren lider let under denne situation; den almene 
pirrelighed, som er en følge af manglende tilfredsstillelse, søger 
og finder nu anledning til udbrud. De paagældende mener da ofte, 
at de slet ikke mere forstaar hinanden, medens den egentlige 
aarsag til uoverensstemmelsen ligger i den maadc, hvorpaa de 
udøver samlejet. 

Af andre forebyggende midler kan nævnes udskylning, som tid- 
ligere er omtalt. Bedst udføres den i omtrent liggende stilling, 
desuden er det vigtigt at føre instrumentet godt dybt ind og at 
skylle ganske langsomt. Anvendt alene er denne metode ganske 
npaalidelig. 

Det samme gælder de saakaldte stikpiller og tabletter, inde- 
holdende sæddræbende kemiske stoffer, som før samlejet gennem 
skeden anbringes omkring livmodermunden. Men disse kan fordel- 
agtigt anvendes i forbindelse med et pessar, der senere vil blive 
omtalt. 

Det bedste middel, manden kan bruge, er et præservativ, en 
tynd gummihindc af handskefingerform, som anbringes paa det 
mandlige lem, der forinden bør fugtes, for at præservativet skal 
slutte bedre og derved nedsætte følsomheden mindre. Er skeden 
ved indførelsen tør eller for snæver, benytter man lidt spyt eller 
vaselin for at gummiet ikke skal rives itu. Ulemperne ved præser- 
vativet er følgende: det nedsætter følsomheden og dermed nydelsen 
for manden, evt. ogsaa for kvinden, det er temmelig dyrt og ende- 
lig har man ikke fuld sikkerhed for, at det holder. For at opnaa 
størst sikkerhed maa følgende forholdsregler iagttages: gummiet 
maa ikke være for gammelt, hvorfor man bør anvende præserva- 
tiver i fabrikkens originalpakning med datostempel. De bør op- 
bevares køligt og tørt, ikke i bukse- eller vestelomme. Endvidere 
bør man inden brugen undersøge dets holdbarhed og udvidelighed 
ved fx. at fylde det med vand. 

Det allerbedste forebyggende middel er et godt tilpasset pessar, 
moderbeskytter. Et pessar har form som en hul halvkugle og 
fremstilles i reglen af gummi, hvilket er bedst; andre er af metal, 
celluloid el. lign. Det indføres i skeden og anbringes foran liv- 
modermunden, hvorved den mandlige sæd hindres i at trænge ind 
i livmoderen. Det er meget vigtigt, at pessaret ligger rigtigt, det 
er derfor nødvendigt en gang for alle at lade en øvet læge tilpasse 

den rette størrelse og give vejledning i, hvordan kvinden skal 
indsætte og udtage pessaret*). 

Har kvinden een gang overvundet sig til at raadspørge lægen, 
og er hun tilstrækkelig omhyggelig i brugen, er denne metode den 
sikreste, man har, og til mindst gene for baade mand og kvinde. 
Pessaret anbringes i god tid før samlejet og skal blive liggende, 
indtil kvinden faar lejlighed til at foretage en udskylning (evt. 
først næste morgen), hvorefter pessaret udtages; herefter udskyl- 
les der igen. 

Til udskylning anvendes 1 liter lunkent vand, hvori er opløst 
en oxgki n-tablet. Disse indeholder sæddræbende stoffer, kan købes 
paa ethvert apotek og koster 2 — 3 øre pr. stk. 

For at gøre sikkerheden fuldstændig bør man anbringe en 
oxykin-tablet i pessarets hulhed. 

Pessaret vaskes af med vand og sæbe, skylles og tørres. Et 
pessar koster ca. 3 kr. og bør fornys en gang om aaret. At et 
pessar skulde kunne fremkalde kræft eller andre sygdomme er 
naturligvis en krønike, derimod er der ganske enkelte kvinder, 
som er saaledes bygget, at de ikke kan bruge pessar, og enkelte 
meget nervøse vil daarligt kunne taale det. 

At kvinder i visse perioder mellem de maancdlige blødninger 
skulde være ganske uimodtagelige for befrugtning er en udbredt 
misforstaaelse. Derimod er det rigtigt, at risikoen for besvangring 
er størst i tiden midt imellem to blødninger. 

I Danmark og mange andre lande er direkte reklame for og 
udstilling af præventive midler desværre forbudt. — Derimod er 
det selvfølgelig tilladt at købe og sælge disse. 

I Sovjetrusland derimod bliver der ikke blot drevet en vidt- 
strakt propaganda for svangerskabsforebyggende midler, men der 
er ogsaa oprettet et institut specielt for udforskning af mere sikre 
midler. Man gaar her ud fra det standpunkt, at svangerskabs- 
afbrydelse kun kan bekæmpes effektivt gennem oplysning om 
svangerskabsforebyggelse, og at mennesket lige saa vel bør kunne 
regulere forplantningen som beherske produktionen og den økono- 
miske husholdning. 



*) Der er her i København aabnet en klinik, hvor ubemidlede 
kvinder vederlagsfrit kan faa udleveret et pessar og under- 
visning i brugen heraf. Malmøgade 7, stuen, tirsdag kl. 
torsdag kl. 7 — 8. 

KAPITEL 4 

Kønsakten og lidelser af kønsfunktionen. 

Den trang til kønslig omgang, der, som allerede omtalt, nor- 
malt optræder periodisk, fører hos manden, blot ved synet eller 
berøring af partneren, til rejsning af det mandlige kønslcm. Ved 
den blotte tanke om et samleje kan stivheden indtræde. »Erek- 
tionen« selv er lystbetonet og forbundet med en livlig forestilling 
om at trænge ind i det kvindelige kønsorgan. Hos kvinden bliver 
kønsorganerne fugtige, og ogsaa her er det forbundet med trang 
til kønslig omgang. 

Allerede disse forberedende funktioner kan være lidende. Hos 
manden ytrer det sig ved, at der kun indtræder ufuldstændig eller 
overhovedet ingen rejsning, saa lemmet ikke kan indføres i skeden. 
Eller manden er overophidset og ængstelig, saa sædudtømmelsen 
kommer for tidligt, enten allerede før indførelsen i skeden eller 
lige efter. Disse lidelser beror ikke, som almindeligt, men fejl- 
agtigt antages, paa legemlige fejl, men grunder sig i ubevidste 
hæmningsforestillinger, almindelig ængstelighed og i den tillærte 
skyhed for kønslivet overhovedet. De kan ofte helbredes ved sjæle- 
lig behandling. De er meget udbredte, mange mænd lider deraf 
uden at vide, at de kan helbredes. Dertil bidrager ogsaa, at de 
færreste læger er orienterede i den sande natur og den rigtige 
behandling af disse potenslidelser. Ved den medicinske undervis- 
ning lærer de intet derom, de lærer overhovedet intet om kønslivet. 
Den borgerlige sexualmoral, der betragter alt, der har med køns- 
livet at gøre, som noget upassende, hindrer ogsaa lægernes uddan- 
nelse paa et af de vigtigste omraader af den menneskelige til- 
værelse. Alligevel er der mange læger, der føler sig forpligtet til 
at danne sig en mening og paa grund af denne begynde en be- 
handling. Enhver legemlig behandling, der er smertefuld, er skade- 
lig. Disse syge skal som oftest have en sjælelig behandling, da det 
drejer sig om en sjælelig lidelse. De legemlig betingede potcns- 

lidelser er meget sjældne, og de maa konstateres med sikkerhed, før 
man gaar i gang med en legemlig behandling. 

Vidt udbredt er den urigtige tro, at sexuelle lidelser er følger 
af onani. Ikke onanien, men den angst og skyldbevidsthed, som 
ledsager den, fremkalder somme tider impotens. 

Den sidste og egentlige grund til, at saa mange mænd lider af 
potensforstyrrelser, er vor sexualopdragelse, der fra barnealderen 
tvinger mennesket til at betragte sin sexualitet som noget ondt 
og forbryderisk, der skal undertrykkes, saa den til sidst ikke fun- 
gerer mere. Hos kvinderne er det endnu værre. 

Da sexualiteten undertrykkes endnu mere hos piger end hos 
drenge, er det naturligt, at de fleste kvinder kun føler lidt eller 
næsten intet ved samlejet. Selv om de føler trang dertil, er de 
dog saa hæmmede, at de ikke bliver tilfredsstillet, de opnaar ikke 
udløsning. For en sund mand taber en kold kvinde hurtigt sin 
tiltrækning. En af de vigtigste grunde til, at saa mange ægte- 
skaber saa hurtigt bliver ulykkelige, er derfor ofte kvindens køns- 
lige kulde. 

At kønsfunktionen er hæmmet viser sig hos kvinden først og 
fremmest ved, at hun enten helt afslaar samleje eller kun »finder 
sig i det«. Ofte er lidelsen saa fremskredet, at samleje bliver helt 
umulig, da skeden ikke bliver fugtig, eller kommer i en krampc- 
tilstand, saa lemmets indtrængen forhindres. Kolde kvinder finder 
ofte, at samlejet er en grusom, egoistisk handling fra mandens 
side, de føler sig misbrugt, nedværdiget, som »værktøj for den 
mandlige attraa«. Disse lidelser opstaar ved ubevidste hæmninger 
af sexuallivet overhovedet, ofte ogsaa ved frygt og afsky for sam- 
lejet. Ikke alene opdragelsen har banket ind i barnet, at det 
sexuelle var noget ondt, ofte har der dannet sig gale forestillinger 
allerede i den tidligste barnealder, som følge af uvidenhed. Saa- 
ledes tror mange børn, at manden gør kvinden noget ondt under 
samlejet. Naar et barn, der intet forstaar, pludseligt vaagner op 
midt om natten, og bliver vidne til samleje, bliver det bange, og 
danner sig alle mulige forestillinger om, hvad det er, der sker. 
Herimod nytter det intet, at det senere faar sammenhængen at 
vide. Det første indtryk bliver staaende og hæmmer senere barnets 
erotiske liv. Børn bør derfor tidligt høre om det naturlige kønsliv, 
og maa ikke sove i værelse med forældrene, en fordring der i det 
borgerlige samfund bliver illusorisk for største delen af de pro- 
letariske familier med deres daarlige boligforhold. 

Angsten for samlejet viser sig hos mange kvinder først lige 
før samlejet, ellers er de fuldstændig normale. De er forud ophid- 
sede, men bliver bange i det øjeblik, akten skal indledes. Hos 

saadanne kvinder findes hæmninger, der ikke vedrører sexualitet 
i al almindelighed, men kun samlejet som saadant. 

Trods aartiers forskning, hersker mange steder den anskuelse, 
at kvinden ikke behøver samlejet saa meget som manden, at kulde 
hører til kvindens væsen. Dette er lige saa urigtigt som den tro, 
at kvinden er »monogam anlagt« i modsætning til manden. Dette 
er anskuelser, der forklares ud fra den dobbelte borgerlige sexual- 
moral, fra de besiddende klassers interesse i opretholdelsen af det 
borgerlige ægteskab, hvis grundlag er kvindens »kyskhed«. De fær- 
reste kvinder ved derfor, at det er unormalt, naar de intet føler 
ved samlejet, og at de ofte kan blive helbredt, naar de tidligt nok 
kommer under psykisk behandling. 

Kvindens kalde er i et stort antal tilfælde ikke ægte, det vil 
sige, at hun vil kunne tilfredsstilles, hvis parret var bedre orien- 
teret i kønslivet og samlejets »teknik«. Saaledes tilfredsstilles 
mange ellers sunde kvinder ikke, fordi manden er ubehjælpsom 
eller selv er hæmmet. Naar sæden udtømmes hos manden allerede 
efter nogle sekunder eller et halvt minut, saa opnaar kvinden 
ingen tilfredsstillelse, om hun saa er nok saa sund. De fleste 
mænd har samleje uden forud ved kærtegn at have forberedt 
kvinden. En saadan erotisk forberedelse er nødvendig, for at kvin- 
den skal kunne opnaa den fulde tilfredsstillelse. Den maa ikke 
undlades eller hæmmes af falske forestillinger om, at noget er 
»uartigt« eller »perverst«, men mange kvinder viger tilbage derfor 
paa grund af deres almindelige sexuelle skyhed. Denne skyhed 
kan let overvindes ved paapasselighed og ømhed fra mandens side, 
hvis den da ikke stikker alt for dybt og ikke allerede er sygelig. 
Ophidselsen hos kvinden giver sig normalt til kende ved, at køns- 
organerne bliver fugtige, og først nu kan det egentlige samleje 
uden skade indledes. Under samlejet maa partnerne tilpasse sig 
efter hinanden. Den ene lader sig som oftest vanskeligere ophidse 
end den anden. Dette svinger ofte fra gang til gang. Erfarings- 
mæssig begaar de fleste mænd den fejl, at de er for voldsomme, 
hvorved sædudtømmelsen indtræder for tidligt, og kvinden ikke 
naar at blive tilfredsstillet. Naar manden føler, at sædudtømmcl- 
sen nærmer sig, uden at kvinden er kommet saa langt, kan han 
bevidst og uden gene forhale den noget. Er sædudtømmclsen først 
begyndt, maa han ikke længere holde tilbage, da han ellers ikke 
faar den fulde tilfredsstillelse. Det bedste og sundeste er, naar 
mand og kvinde samtidigt faar udløsning. Hele samlejet, fra ind- 
førelsen af lemmet til tilfredsstillelsen, varer almindeligvis et par 
minutter, naar samlejet udføres med regelmæssige mellemrum. Jo 
længere samlejet varer, jo mere tilfredsstiller det begge parter, dog 

22 









kun hvis der ikke fordres for store anstrengelser ved tilbagehol- 
delsen. Mange mænd kan ikke naa til at udstøde deres sæd. De er 
da i stand til at tilfredsstille kvinden, men ikke sig selv. Ogsaa 
disse lidelser kan helbredes ved behandling, hvis de ikke er for 
gamle. 

Efter et tilfredsstillende samleje kommer der en velgørende 
ro, man føler sig afslappet uden at være udmattet, og trænger 
stærkt til søvn. Er samlejet mislykket, er man ikke afslappet, 
men meget mat, og føler lede, der kan stige til misstemning og 
væmmelse. Naar kvinden kun opægges, men ikke tilfredsstilles, 
indtræder der let skælven og krampegraad. 

Har det middel man har brugt for at hindre svangerskab været 
godt, behøver man ikke at foretage udskylning straks efter sam- 
lejet. (Kønsorganerne bør vaskes dagligt hvad enten man har haft 
kønslig omgang eller ikke.) 

Hvor ofte skal man eller maa man have samleje? spørges der 
ofte. Herfor gives der ingen regel. Man skal ikke have samleje, 
naar man ikke har trang til det, men ved stærk trang er det fuld- 
stændigt uskadeligt. I begyndelsen af et kærlighedsforhold eller 
et ægteskab har man ofte samleje, senere hen bliver det sjældnere. 
Ilos sunde midaldrende mennesker synes 1 — 3 gange om ugen at 
være det normale. I den højere alder indtræder kravet sjældnere, 
hos yngre meget hyppigere. Naar der er lang tid mellem sam- 
lejerne, gentages de som oftest et par gange hver nat. Ved regel- 
mæssig tilfredsstillende omgang kræves der sjældent gentagelse. 

Der er mænd, der for at overbevise sig selv og kvinden om deres 
potens, gentager ogsaa uden trang. Herved opnaas dog sjældent 
tilfredsstillelse. Ældre mennesker føler sjældnere trang til sam- 
leje uden at dette er et sygeligt fænomen. 

En af grundene til at kvinderne ofte er vanskelige at tilfreds- 
stille, er at de kan være mere modtagelige paa de ydre kønsorganer 
end i skeden. Dette afhjælpes i mange tilfælde ved en ændring af 
stillingen under samlejet. 

Frygten for at indtage en anden end den saakaldte normale 
stilling ved samlejet, er almindeligvis meget stor, da man frygter 
for at være pervers. Ogsaa dette er et resultat af den borgerlige 
og kirkelige sexualopdragelse. 

I virkeligheden kan intet betegnes som perverst, hvis det for- 
højer tilfredsstillelsen. En afveksling af stillingen kan ofte holde 
forholdet friskere, og jo intensivere tilfredsstillelsen er, jo natur- 
ligere parterne giver sig hen, des fastere og inderligere er ogsaa 
de øvrige forhold. 

KAPITEL 5 

Undertrykkelse af de unges kønsliv i den 
kapitalistiske stat. 

Hvilken sammenhæng bestaar der mellem det kapitalistiske 
samfund, dets ordning af forholdene mellem kønnene og den 
maadc, hvorpaa det behandler de unges kønslige forhold? 

De fleste unge, med undtagelse af de fuldtud klassebevidste 
proletarer, tager den kendsgerning, at deres kønsliv bliver under- 
trykt af det kapitalistiske samfund som noget selvfølgeligt, noget, 
som hører sig til og ikke kan være anderledes. Vi gaar ud fra en 
sammenligning mellem de kun faa unge, der fører et tilfredsstil- 
lende kærlighedsliv og de andre, der ikke kan frigøre sig fra den 
borgerlige families saavel som skolens og kirkens indflydelse og 
enten lever i afholdenhed, onanerer eller ved lejlighed indvikler 
sig i en saakaldt platonisk kærligheds snarer og forfalder til dag- 
drømmeri. Vi kan saa straks slaa fast, at de i sexuelle spørgsmaal 
klarere tænkende unge, som fortrinsvis stammer fra proletariatet, 
gør aabent oprør mod forældrene, mod skolen og mod kirken, 
mens de i sexuel henseende hæmmede unge, som for størstedelen 
stammer fra smaaborgerne, for det meste er særdeles »brave« 
sønner og døtre. Dette er ikke tilfældigt, men har sin bestemte 
betydning. Familie og skole er nemlig i dag, politisk set, intet 
andet end det borgerlige samfunds værksteder til frembringelse 
af brave, lydige undersaatter. Det borgerlige ideal af en familie- 
fader er den borgerlige øvrigheds og statsautoritetens stedfortræ- 
der i sin familie. Den samme lydige og underdanige stilling, som 
faderen skal forlange af sine børn, naar de er smaa, fordrer staten 
af de voksne. Kritikløshed, det, ikke at turde mukke og ingen 
selvstændig mening at have, skal kendetegne forholdet mellem 
forældre og familietro børn, lige saavel som forholdet mellem 
loyale embedsmænd og staten, og mellem den endnu ikke klasse- 
bevidste arbejder i fabrikken og fabrikslcderen eller ejeren. I 
samme grad som klassebevidstheden udvikler sig i en proletar- 

familie ændres ogsaa forældrenes stilling over for børnene, 
skønt af alle borgerlige indstillinger vanskeligst og sidst. 

Sammenhængen med undertrykkelsen af kønslivet er følgende: 
Undertrykkelsen af kønslivets spændinger og ønsker fordrer af 
hver enkelt et stort maal af sjælelig energi. Dette hæmmer og 
skader initiativet, forstanden og kritikken. Jo sundere og kraf- 
tigere kønslivet derimod udfolder sig, desto friere, initiativrigere 
og mere kritisk bliver man i sin øvrige adfærd. Men dette maa 
jo netop ikke ske i det kapitalistiske samfund, som skarpt træ- 
der ind for autoritet og tradition. Indskrænkning af den aandelige 
bevægelsesfrihed og kritik gennem undertrykkelse af kønslivet er 
et af de vigtigste resultater af den borgerlige ordning af det 
sexuelle sporgsmaul. 

Det har derfor ogsaa sit rimelige formaal, at det borgerlige- 
samfund med alle de midler, der staar til dets raadighed, arbejder 
paa opretholdelse og styrkelse af familiemoralen. For det er, som 
allerede sagt, frem for alt i den borgerlige familie, at det henter 
sine tilhængere. 

Afholdenhedsmoralen bliver fremmet særlig strengt i den køns- 
modne alder, fordi de unge ofte netop i den alder begynder at 
gøre oprør mod hjemmet; hver enkelts sexuelle interesser og 
kræfter gør oprør imod undertrykkelsen. De skarpeste konflikter 
mellem forældrene og de unge indtræffer næsten uden undtagelse 
netop i den alder, hvor kønsmodenheden lige er indtraadt. Med- 
mindre den unge mand ikke uden ophør bliver holdt nede, som 
det fx. er tilfældet i smaaborgerlige kredse, begynder han stadig 
tydeligere og stærkere at sætte sig op imod den tvang, det er, at 
skulle tilbringe alle de smukkeste søndagscftermiddage i familiens 
skød. Enhver ung kvinde eller mand under saadanne forhold be- 
gynder før eller senere mere eller mindre klart at ane, at de hører 
til andre steder, sammen med andre unge, at de keder sig sammen 
med de voksne, at de længes efter luft, sol, sport og sexuelle 
forbindelser. 

Naar vort revolutionære oplysningsarbejde ikke naar disse 
unge, saa synker de efter en kort og frugtesløs kamp mod foræl- 
drene ned i den trøsteløse, fra politisk liv afspærrede familie- 
atmosfære, som gennemtrænger dem saadan med borgerlig tænke- 
maade, at de højst slutter sig til en borgerlig ungdomsbevægelse. 
Det er den revolutionære ungdoms opgave her at sprede klarhed i 
ungdommens rækker. I denne kamp for at befri alle uoplyste unge 
for de reaktionære hjems baand, maa vi være forberedte paa store 
vanskeligheder. 

Den borgerlige familie har altsaa til opgave at opdrage under- 

saatterne og at gøre ungdommen egnet til ægteskab. Men da sexual- 
livet og den økonomiske existens for kvinder og børn er langt 
vanskeligere uden for den ved lov beskyttede familie, spiller denne 
og forældrehjemmet i det kapitalistiske samfund en ret betydelig 
rolle for de undertrykte kvinder og børn. Derfor forsvarer prole- 
tarkvinder saa ofte og saa lidenskabeligt ægteskabet. Men bortset 
herfra betyder familieinstitutionen i de borgerlige og smaaborger- 
lige kredse til dybt ned i proletariatet i et overvældende antal 
tilfælde kval og elendighed. I familieinstitutionen findes der en 
modsigelse, der saavel befæster som undergraver dens stilling. 
Paa den ene side er familien en af privatøkonomiens vigtigste 
institutioner, men paa den anden side sønderriver den kapitali- 
stiske økonomi, massearbejdsløsheden og løntrykket den arbej- 
dende befolknings familieliv. Enten maa kvinder og unge gaa 
paa arbejde for at skaffe det nødvendige til livets ophold eller 
de maa hæve arbejdsløshedsunderstøttelse, og de bliver paa den 
maade gennem aarelang arbejdsløshed saa sjælelig nedbrudte, at 
den altid i familien forhaandenværende spænding under dette 
stiger til uudholdeligt had. Og saaledes gaar mange proletarfami- 
lier til grunde, falder fra hinanden saa vel gennem indre stridig- 
heder som gennem det ydre økonomiske tryk. Hos smaaborgerne 
ser det i dag, bortset fra den smaaborgerlige forvirring i ægte- 
skaberne, ikke meget anderledes ud, skønt familielivet i dette lag 
i mange tilfælde bliver indhyllet i hyklerisk sentimentalitet, i 
fraser om det hyggelige hjem osv. Jo nærmere massernes bitre 
økonomiske stilling kommer de smaaborgerlige familier, desto 
hurtigere ødelægges de hykleriske fraser, desto klarere ser man 
situationen som den er. Masser af unge gaar moralsk til grunde 
under forældrenes slagsmaal og skænderi, naar de da ikke bliver 
draget ind i proletarungdommens samlede fremmarsch. Lykkes 
dette ikke for den, saa ødes de bedste kræfter i kamp mod foræl- 
drene. Men denne de unges kamp maa ikke faa os til at glemme 
den anden side af sagen, at disse unge samtidig er bundet stærkt 
til deres forældre og saa vel i deres indre som materielt afhænger 
af dem. I proletarungdommen lettes denne afhængighed ofte af 
dens materielle selvstændighed. 

Ingen institution i det borgerlige samfund "begynder saa tidligt 
og saa stærkt at undertrykke barnesjælens organisme med auto- 
ritetstro som familien. Vi ser derfor og har stedse set, at den 
familiære underkastelse oftest gaar haand i haand med tilslut- 
ningen til den herskende samfundsordning, og at oprør mod fa- 
milien ofte betyder det første skridt til klassebevidst kamp mod 
det kapitalistiske samfund. Det er intet tilfælde, at den prole- 

tariske, revolutionære ungdom tidlig løsriver sig fra familien — 
som følge af dens tidlige deltagelse i produktionsprocessen, mens 
paa den anden side den reaktionære ungdom ofte er meget intimt 
forbundet med familien. Det har ogsaa sin mening, at der i den 
socialistiske stat U. S. S. R. bliver lagt stor vægt paa ungdom- 
mens selvstændighed og dens uafhængighed af familien. Familien 
danner ofte et kapitalismens og reaktionens bolværk indenfor den 
undertrykte klasse. Inden for sine egne 4 nøgne vægge glemmer 
ogsaa den ellers klassebevidste fader sit revolutionre sindelag. 
Hjemme bliver han saa den brutale patriark og tyran mod kone 
og børn, og dermed tjener han ganske den politiske reaktion, for 
et saadant familieliv skader ungdommens kampglæde og kraft, 
som er saa nødvendig i kamp mod den herskende samfundsordning. 

Det er med hensyn til børnenes sexualliv, at forældrenes auto- 
ritet udøves stærkest; kærnen i den fremgangsmaade, hvorved 
forældrene gør ungdommen til kapitalismens lydige tjenere, er 
den kønslige forskræmthed og forkrøbling og frembringelse af en 
autoritetstro angst i børnene paa grund af deres sexuelle ønsker, 
tanker og gerninger. Det er ligegyldigt, om undertrykkelsen sker 
gennem strenghed eller forkælelse, resultatet er altid den unges 
uselvstændighed. Naar de borgerlige siger til os, at sexuel frihed 
ødelægger ungdommens opdragelse, svarer vi dertil: Ja, deres op- 
dragelse til kapitalistiske formaal! Sammenhængen mellem den 
borgerlige familieordning, den herskende sexualmoral og det ka- 
pitalistiske samfund er endnu ikke gaaet op for store dele af den 
proletariske ungdom. Det maa være den revolutionære ungdoms 
opgave at vise dem, at kampen for sexuel frigørelse ofte maa 
gaa gennem kamp mod forældrene, og at den fører ind til arbejdet 
for det socialistiske samfund. 

Før vi gaar til det spørgsmaal, om der er mulighed for i det 
kapitalistiske samfund at afhjælpe eller ogsaa at lindre de unges 
sexuelle nød, maa vi endnu omtale et enkelt punkt, som hidtil 
er blevet altfor forsømt i den proletariske kamp mod religionen, 
og hvis opklaring kun vil fremme vor ungdoms sejr mod det 

aandelige slaveri. 

Medens skolen overtager den intellektuelle undertrykkelse af 
ungdommen, fortsætter kirken i allerførste linie den kønslige 
undertrykkelse, som er det væsentligste grundlag for den aande- 
lige og kirkelige sløven af fornuften og kritikken. Det er intet 
tilfælde, men har sine gode grunde, at ungdommens konfirmation 
omtrent falder sammen med begyndelsen af den kønslige mod- 
ning. Stod børnene allerede under kirkens indflydelse før køns- 
modningen, saa søger kirken ved konfirmationen i endnu højere 

grad at gøre sig gældende og støttes kraftigt i disse bestræbelser 
af en række kristelige ungdomsorganisationer. 

Denne sammenhæng mellem kirkelig reaktion og sexnel un- 
dertrykkelse er intet ligegyldigt spørgsmaal. Det gælder om at 
unddrage den kristelige og den ungdom, der staar den kristelige 
nær, kirkens indflydelse og i vor front mod kirken at medregne 
det borgerlige hjem, den reaktionære skole, det kapitalistiske 
samfund overhovedet. Det drejer sig jo om børn af udbyttede 
arbejdere, funktionærer og bønder! 

Naar vi .i de kristelige ungdomsforbund vilde sige til de unge, 
at de staar i modsætning til kirken, fordi de i sexuel henseende 
opfører sig nøjagtig som den gudløse ungdom, omend noget mere 
ubevidst, vilde de derpaa svare, at de kun ved hjælp af kirken 
og den helligaand faar kraft til ikke at søge selvtilfredsstillelse 
og til at nedkæmpe deres sexuelle liv. Saa maa man fortælle 
dem, ikke alene om de farer for sundhed og liv, som denne ned- 
kæmpen har til følge, men man maa ogsaa opklare det spil, der 
bliver drevet med dem, idet man fortæller og beviser dem sand- 
heden om den kirke, til hvilken de holder sig. Vi maa ved be- 
skrivelsen af ungdommens sexuelle nød oprulle hele den kirke- 
lige og kapitalistiske baggrund, ellers tager vi fejl, ellers naar 
vi ikke ind til spørgsmaalets kærne. Vi maa bevise vor paastand 
om, at kirken staar i kapitalens tjeneste. Vi løber ellers faren 
for ikke at give det rigtige svar, naar unge spørger os, hvordan 
de skal løse det sexuelle spørgsmaal. 

Grundspørgsmaalet er: kan de borgerlige inden for egne ram- 
mer løse de unges konflikter? Vi svarer hertil: nej, i den ka- 
pitalistiske stat, saa længe borgerlig økonomi og opfattelse er den 
herskende, gives der for den store masse af unge ingen løsning 
paa det spørgsmaal, der er det mest brændende for alle. I libe- 
rale borgerlige kredse taler man jo meget om ungdommens nød, 
men man maa engang for alle gøre sig klart, hvorledes de tænker 
eller foregiver at tænke og hvorledes de virkelig handler. Er de 
virkelig villige til at give ungdommen fuldkommen selvstændig- 
hed og en til denne alder svarende sexuel levevis? Er de virke- 
lig villige til fuldstændig at anerkende den kønslige omgang 
mellem unge der, hvor det er nødvendigt? Er de villige til og 
kan de officielt ophæve den dobbelte kønsmoral, saa at smaa- 
borgernes mandlige ungdom søger kønslig omgang med kvinder 
af deres eget lag og ikke med de prostituerede? Er de rede til, 
paa de oplysningsstationer, der burde oprettes, uden betingelser, 
gratis at stille svangerskabsforebyggende midler til raadighed? 
Vil borgerskabet stryge fosterfordrivelsesparagraffen og gennem- 

føre gratis offentlige klinikker for afbrydelse af svangerskab og- 
saa for unge, naar et beskyttelsesmiddel svigter? Kan borger- 
skabet løse ungdommens boligspørgsmaal, saa at de ikke mere i 
porte og bag gitre fører et vrængbillede af kønsligt liv, men en- 
hver ung faar mulighed for at blive alene med sin partner? Er 
de sluttelig parate til at opdrage børnene i sexuel henseende, saa 
de senere bliver sat i stand til overhovedet at optage et sexuelt 
liv og føre det rigtigt? 

Nej, borgerskabet kan i følge sit økonomiske system, der be- 
ror paa en udbytning af det overvejende flertal af befolkningen 
til fordel for et velhavende mindretal, ikke løse ungdommens 
sexuellc spørgsmaal. Borgerskabet er jo ikke engang i stand til 
at stille den proletariske ungdoms sult. Og det er jo overhovedet 
den første forudsætning for en løsning af det sexuellc spørgsmaal. 

Vi vil ikke her føre lange teoretiske diskussioner om, hvorfor 
det borgerlige samfund aldrig nogensinde kan omlægge sin ord- 
ning af forholdene mellem kønnene, det vil blive vist andet- 
steds. Hvis kønslivet i det borgerlige samfund befrir sig for sine 
lænker, sker det ikke, fordi samfundet ønsker det eller fordrer 
det saaledes, det sker imod dets vilje. Det er ikke alene et tegn 
paa den borgerlige morals forfald, men paa systemets over- 
hovedet. 

Ikke fuldtud klassebevidste unge, som fx. de socialdemokra- 
tiske, plejer paa dette sted at fremhæve, idet de henviser til den 
frihed i sexuel henseende, som de unge allerede har opnaaet, at 
ungdommens sexuellc frigørelse er mulig i det kapitalistiske 
samfund inden den sociale revolution; den nuværende »frihed«, 
mener de, er det bedste bevis herfor. Vi maa bevise disse unge 
ganske klart, at de tager fejl, for det er ingen sexuel frigørelse. 
Det er ganske vist rigtigt, at de unge i dag lever anderledes i 
sexuel henseende end for 30 aar siden. Det er ogsaa rigtigt, at 
hjemmet og kirken har tabt sin indflydelse paa en vis del af de 
unge; men dette skete kun paa grund af de ændrede økonomiske 
forhold i samfundet. Men vi kan dog ikke kalde den sexuellc 
forvirring af i dag for en frigørelse. Hvorledes ser det da i vir- 
keligheden ud? I hvilken sjælelig og legemlig forfatning gaar 
ungdommen frem i dette saakaldtc frie sexuelle liv? Ungdom- 
mens vanskeligheder er kun blevet større derigennem, at de paa 
den ene side faar deres opfattelse af sexuallivet mere eller 
mindre forkvaklet først i hjemmet i den tidlige barndom og se- 
nere i skolen, saa de ofte er blevet uegnede til overhovedet at 
optage et sexuelt liv og gennemføre det paa tilfredsstillende 
maade; mens paa den anden side den fremadskridende sammen- 

slutning af ungdommen i foreninger i visse henseender har bragt 
en lettelse. De unge socialdemokrater kan selv sige, hvorledes, 
deres parti stiller sig i spørgsmaal, der angaar lydigheden og 
den sexuelle moral. Bourgeoisiet og alle arter af præster vil sige: 
ja, ungdommens sexuelle nød kommer deraf, at man har rokket 
ved ungdommens moral, og det er ikke mindst bolschevikkerne 
skyld i. Vi svarer herpaa, at ungdommens undertrykkelse i sexuel 
og materiel henseende var det, der rokkede denne moral, og vi 
kan bevise det indtil den mindste detalje. Det drejer sig, som 
allerede den borgerlige dommer Lindsey i Amerika fastslog, om 
et uafvendeligt oprør fra ungdommens side i sexuel henseende. 
Naar det i dag ikke fører til klar revolutionær tankegang, er det, 
fordi vi ikke har forvandlet det ufrugtbare sexuelle oprør til 
frugtbar revolutionær kamplyst, som vilde have givet det hele me- 
ning. Bourgeoisiets økonomiske udvikling, kapitalismens udue- 
lighed til at ordne menneskenes økonomiske forhold tilfredsstil- 
lende, dens stedse stærkere forfald garanterer helt uden vor 
hjælp, at dens moral kun vil gaa yderligere til grunde og aldrig 
kan vende tilbage. Vi har ikke nedbrudt denne moral, ligcsaa 
lidt som vi har frembragt de økonomiske kriser eller ødelagt 
familielivet. Det har det kapitalistiske system selv udført. Vi 
udfylder kun vor opgave som revolutionær ungdom, naar vi 
fremskynder denne masseødelæggende proces, naar vi dræber det 
døende, hvor vi end træffer det, for derud af at skabe en ny ord- 
ning af det menneskelige samfund, som gør det forbi med klasse- 
herredømmet, den økonomiske udbytning og den aandelige og 
kønslige undertrykkelse og som endelig opfylder hensigten med 
menneskets samfundsliv, tilfredsstillelse af grundbehovene, og 
som sikrer massernes kulturelle krav. 

Naar ungdommens sexuelle spørgsmaal ikke kan løses i det 
kapitalistiske samfund, saa maa vi unge kunne bevise, at so- 
cialismen kan løse dette spørgsmaal. 

Hvorfor kunde Sovjetunionen allerede nu træffe en lang række- 
forholdsregler til befrielse af sexuallivet? Det kunde den, fordi 
den ikke havde nogen interesse i den sexuelle undertrykkelse, fordi 
den havde skudt den kapitalistiske samfundsordning til side, idet 
den sociale revolution faktisk er gennemført der. Vi vil ikke 
blive forstaaet af de uorienterede, politisk forkvaklede unge, naar 
vi ikke kan forklare dem den sociale revolutions væsen meget 
nøje. Til det formaal er en grundig politisk uddannelse af den 
revolutionære ungdom den første forudsætning; men dette er 
endnu slet ikke blevet opfyldt svarende til den politiske situa- 
tion. Der vil findes mange unge, som vil sige: ja, vi holder stærkt 

paa den sexuelle befrielse, men ikke paa socialismen; men netop- 
disse unge maa vi klart bevise, at de løber efter et fantasifoster, 
og at der ikke findes nogen anden vej til ungdommens sexuelle 
befrielse end gennem revolutionen. 

Men hvorfor gaar det dog ikke uden revolution, vil mange 
kristelige, liberale og mange politisk intetanende unge spørge? 
Men derpaa findes kun eet svar. Vil kapitalisterne frivillig give 
afkald paa besiddelsen af maskinerne, fabrikkerne, husene og 
jorden? Vil de frivilligt overlade produktionsmidlerne og landet 
til dem, som ved deres arbejde skaber samfundets rigdom? Nej, 
det vil de ikke gøre, tværtimod. De vil blive desto grusommere 
mod den undertrykte klasse, jo mindre de er i stand til at opret- 
holde deres økonomi. Det viser den øjeblikkelige situation i 1933. 
Hvis ungdommen ikke vil gaa legemlig og moralsk til grunde, og 
hvis de vil opnaa den samfundsordning, som ikke blot tager 
hensyn til deres legemlige behov, men ogsaa til deres aandelige 
og kønslige, saa maa de være klare over, at det revolutionære 
opgør med den herskende klasse er uundgaaeligt. Vi maa selv 
begribe det klart og ogsaa gøre det begribeligt for de indifferente 
saavel som de reaktionære unge, at den virkelige løsning af ung- 
dommens sexuelle spørgsmaal først opnaas paa tilfredsstillende 
maade og kun er mulig, naar ungdommen er tilstrækkelig for- 
synet med bolig, klæder og næring og har mulighed for virkelig 
at opnaa det kulturtrin og tilegne sig den viden, som i dag kun 
er tilgængelig for en lille flok børn fra rige hjem. Først da vil 
den basis i økonomisk og social henseende være til stede, paa 
hvilken et tilfredsstillende kønsliv, som giver fuld værdi for alle 
unge, kan opbygges, og det er bl. a. eet af den sociale revolutions- 
vigtigste maal. 

Spørgsmaal og svar. 

En række spørgsmaal, der paa møder o. 1. er stillet dr. Reich 

og dennes svar. 



1) Er onani skadeligt? 

Onanien i sig selv er uskadelig, naar den finder sted ufor- 
styrret, dvs. uden skyldfølelse og paafølgende anger, og naar man 
endvidere ikke griber forstyrrende ind i udløsningen. De daar- 
lige følger, man selv tilskriver onanien, er et resultat af (for det 
meste ubevidste) fantasier og samvittighedsnag, der hindrer ud- 
løsningen. Kirken forkaster enhver sædafgang, der ikke staar i 
forplantningens tjeneste. Den fremstiller derfor onanien som en 
alvorlig synd. Ogsaa borgerlige, der ikke har frigjort sig fra den 
kirkelige tankegang, plejer at fremstille den som en last og at 
tage de skadeligste forholdsregler imod den, forholdsregler, der 
først rigtig gør de unge syge og endda kan drive dem til selv- 
mord. Onanien er et simpelt udtryk for den kendsgerning, at 
mennesket bliver kønsmodent i en alder, hvor der overhovedet 
ingen mulighed er for at gifte sig og kun en meget begrænset 
for at finde en partner. I en alder af 13 — 14 aar, ofte tidligere, 
ofte senere, begynder mennesket at blive kønsmodent, dvs. han 
bliver ikke alene i stand til at have kønslig omgang, men ogsaa 
til at sætte børn i verden. Tegnene paa kønsmodenhed hos 
drenge er erektioner, behaaring af kønsorganerne, overgangsstem- 
men, legemets hurtige vækst; hos piger ligeledes behaaring af 
kønsdelene, vækst af brysterne og fremkomsten af de maaned- 
lige blødninger. I sjælelig henseende viser der sig forøget aktivi- 
tet, en indre uro og spænding, i de fleste tilfælde bevidst trang 
til kønslig omgang. Af kønsorganerne indtræder der en spæn- 
ding p. gr. a. for stærk blodtilstrømning, som i almindelighed 
ytrer sig omtrent som en kløen et eller andet sted paa huden. 
Hvorledes bliver kløen i almindelighed ophævet? Ved kradsen 
og gniden. Nøjagtig paa samme maade bliver den kløende for- 

nemmelse i kønsdelene ophævet ved gnidning. Afspændingen fin- 
der hos manden sted ved en sædudtømmelse, men ogsaa hos 
kvinden finder en afspænding sted. Saafremt afspændingen ikke 
bliver forstyrret, er der nogen tid efter denne intet krav om 
kønslig omgang. Dette er forskelligt for de forskellige mennesker. 
Den ene søger selvtilfredsstillelse hver anden-tredje dag, den 
anden maaske en gang om ugen. De unges onani er kun en er- 
statning for den kønslige omgang. Hos primitive folk spiller 
den overhovedet ingen rolle. Onanien er fuldstændig harmløs, 
indtil skyldfølelsen indfinder sig. Saa begynder den unge at 
kæmpe mod den, han forsøger at undertrykke kønsdriften, som 
dog er stærkere end hans bevidste vilje. Han søger da selvtil- 
fredsstillelse under indre modstridende følelser, faar ingen or- 
dentlig tilfredsstillelse og skader paa den maade sit nervesystem. 
Med onanien er der yderligere forbundet ubevidste fantasier, som 
undertiden fremkalder skyldfølelse og depression. Dertil kommer, 
at han paa forskellig maade faar den forestilling, at der er 
forbundet en legemlig beskadigelse med onanien. Det gør ham 
først rigtig ængstelig, og han tror frem for alt, at han er det 
eneste menneske, der gør »saadan noget«. Han afsondrer sig fra 
menneskene og faar saa onanisternes typiske ensomhedsfølelse; 
han ved ikke, at han har utallige kammerater, der tror nøjagtig 
som han, at de er de eneste onanister i verden! Onani tilfreds- 
stiller kun for en tid, i længden virken den utilfredsstillende, 
fordi man maa fantasere sig til en partner. Er onanien engang 
blevet utilfredsstillende, skader den, ligesaavel som en kønslig 
omgang, der bliver foretaget med ulyst. Den bedste udvej ud af 
onanien er kønslig omgang med en partner, til hvem man føler 
sig knyttet i legemlig og sjælelig henseende. 

2) Faar man rygmarvssvindsot af onani? 

Hvorledes skulde man faa rygmarvssvindsot? Det er kun een 
af de trusler, som uvidende forældre anvender for at tvinge de 
unge til afholdenhed. Men denne forestilling danner sig ikke 
sjældent ogsaa ganske af sig selv hos uoplyste unge, som ikke 
kan forklare sig, hvorfra vædsken ved sædudtømmelsen stam- 
mer og kommer paa den idé, at det, der kommer ud, skulde være 
rygmarv. Det er naturligvis galt. Rygmarven er for det første 
ingen vædske og hænger for det andet ikke sammen med de 
testikler, der afsondrer sæden, bortset fra at der fra rygmarven 
løber nerver til kønsdelene, der udløser pirringen og udvider blod- 
karrene. 

3) Skader onanien, naar den kønslige omgang bliver fuldbyr- 
det i gensidig onani? 

Den skader kun, naar den bliver udøvet gennem lang tid, og 
da kun af de allerede nævnte grunde, at onani aldrig kan virke 
saa tilfredsstillende som samlejet. Men hvorfor driver man onani, 
i stedet for at søge samleje? Det sker ofte, fordi man frygter for 
svangerskabet. Der findes dog svangerskabsforebyggende midler! 
Eller er man af den anskuelse, som er opstaaet gennem den 
herskende moral, at alt er tilladt, undtagen samleje. Jeg maa her 
gøre opmærksom paa, at mange unge piger er villige til alt og 
kun undgaar selve samlejet, fordi de føler en bevidst eller ube- 
vidst angst for kønsakten. Naar en mand gør det samme, er det 
ofte af den grund, at han ikke føler sig ganske sikker paa sin 
potens. Angst for svangerskab og moralske betænkeligheder er for 
det meste oprindelsen til ubevidste hæmninger og uro. Den gen- 
sidige onani uden derpaa følgende rigtigt samleje er ikke hygiej- 
nisk i sexuel betydning, fordi pirringen er stærkere end den op- 
naaede tilfredsstillelse. 

4) Jeg søger hver dag 2 gange selvtilfredsstillelse, om søndagen 
6 til 8 gange. Er det skadeligt? 

Det er ikke skadeligt i sig selv, men et tegn paa at der fore- 
ligger en forstyrrelse af kønslivet. Normalt er man efter onanien 
i nogle dage uden sexuelle krav. Det, at søge selvtilfredsstillelse 
2 gange om dagen og om søndagen en 6 — 8 gange er sandsynligvis 
en følge af tvingende ubevidste fantasier. Gaa til en læge, der 
giver raad i sexuelle spørgsmaal, for at han kan fastslaa noget 
nøjere ora forstyrrelsens art. 

6) Søger man selvtilfredsstillelse uden at mærke nogen kløe, 
fx. af sjælelige grunde? 

Onanien bliver fremkaldt ikke alene gennem legemlig drift 
og spænding, men særlig gennem fantasien. Det forekommer nu 
meget hyppigt, at vedkommende slet ikke behøver at berøre 
kønsdelene, men fantaserer livligt og undertiden opnaar sæd- 
udtømmelse paa den maade. Der gives altsaa sikkert en art 
»aandelig« onani. Denne er skadelig, fordi ophidselsen ikke bliver 
rigtig udløst og derfor med tiden kan føre til nervesygdomme. 
Langvarig og overhaandtagende »aandelig« onani er hyppig tegn 
paa en begyndende neurose. Jo før man da kommer til psykisk 
behandling des bedre. Hos ganske unge forsvinder saadanne til- 
stande imidlertid af sig selv, fordi de i rette tid faar kønslig 
omgang. Undertiden kan det hjælpe at dyrke sport, men vel 
næppe i længden. 

6) Er dagdrømme sygelige? 

Dagdrømme er typiske for en vis periode i de unge aar, nem- 

lig saa længe der ikke har dannet sig noget regelmæssigt sexual- 
liv. I længden svækker de hensynet til den virkelige verden og 
trækker vedkommende ind i stadig mere barnlige og ubevidste 
fantasier. Som den aandelige onani er dagdrømmeri ved læn- 
gere haardnakket tilstedeværelse tegn paa en begyndende neu- 
rose. Den skader frem for alt arbejdsevnen. Dagdrømme fører 
hyppigt til, at man har vanskeligere ved at finde sig til rette i 
den virkelige verden. Der gives 2 arter af dagdrømme: ærgerrig- 
hedsdrømmene og de sexuelle. I begge tilfælde finder man den 
tid, der er tilbragt i fantasiverdenen, behageligere og bliver der- 
igennem let uegnet til det virkelige liv. 

7) Er det skadeligt al afbryde onanien lige før sædudtøm- 
melsen? 

Den, der søger selvtilfredsstillelse paa denne maade, har i 
almindelighed den forestilling, at sædudtømmelsen er tegn paa 
en legemlig beskadigelse. Det er saa omtrent det skadeligste, 
man kan gøre. Det fører absolut til nervøsitet. Mange tror, at de 
ikke søger selvtilfredsstillelse, saa længe de gnider paa lemmet, 
først med sædudtømmelsen er det »ondt og djævelens værk«! Til- 
bageholdelse af sædudtømmelsen betyder, at spændingen ikke 
bliver udløst, saa at den sexuelle ophidselse giver sig tilkende 
paa anden maade, og man bliver nervøs. 

8) Man indvender mod onanien, at den ifølge sin mekaniske 
udførelse skulde foraarsage visse forandringer i de ydre kønsdele. 
Senere følge: For tidlig sædudtømmelse ved det normale samleje 
og deraf følgende utilfredsstillelse hos den kvindelige partner. 
Hvilke positive kendsgerninger foreligger der i den praktiske 
lægevirksomhed? For en saadan indvending er dog berettiget. 

Derom er intet bekendt. Det er ganske usandsynligt, at ona- 
nien skulde bevirke saadanne forandringer. Det kan man dog 
slet ikke forestille sig. Den for tidlige sædudtømmelse ved senere 
samleje hænger sammen med ganske andre kendsgerninger, den 
er udtrykket for en almindelig ængstelighed for samlejet, hænger 
sammen med onanisternes skyldfølelse og angst, men ikke med 
onaniens mekaniske akt. Denne forestilling er kun en af de 
mange om, at onanien som handling skader potensen. 

9) Bestaar der en sammenhæng mellem onani og homo- 
sexualitet? 

Der bestaar kun en indirekte sammenhæng i 2 henseender. 
For det første, fordi de første sexualoplevelser i kønsmodenhc- 

den i vort samfund saa ofte opleves med mennesker af samme 
køn. Onanien mellem drenge hører til de allerdagligste foreteel- 
ser, om hvilke de færreste lærere og forældre ved noget. For det 
andet plejer de mennesker, som bevidst eller ubevidst har homo- 
sexuelle tilbøjeligheder, meget ofte at søge selvtilfredsstillelse i 
homosexuelle fantasier. Den overhaandtagendc onani forekom- 
mer meget ofte hos ubevidst homosexuelle. En særlig sammen- 
hæng existerer ikke. I almindelighed plejer kønsdriften, naar den 
ikke i rette tid bliver knyttet til det andet køn, at tage tre af- 
vigende retninger: Onani (med fantasien om det andet eller det 
samme køn), perversion eller nervøse forstyrrelser. 

10) Kammerat R. har i et foredrag til de socialistiske mellem- 
skoleelever sagt, at unge først bør have kønslig omgang, naar 
epifyselinjerne er lukkede. Er det rigtigt? 

Det er trist og frem for alt farligt, naar en socialistisk opdra- 
ger paastaar saadan noget uden at have studeret spørgsmaalet 
grundigt og frem for alt uden den nødvendige erfaring Ved I 
kammerater, hvornaar epifyselinjerne lukkes? Først med det 
22.-24. leveaar. Allerede deraf kan I se, hvad det er for en 
paastand. Jeg tror, at kun katolske præster endnu vil bekende 
! To 'i anskuelse - Hvilk *t bevis har R. ført for denne 

paas and? Hvorledes skulde sammenhængen være mellem den 
kønslige omgang og sammenvoxningen af epifyselinjerne? Epi- 
fyselinjerne er jo kun bruskede mellemstykker ved enden af 
knoglen, som muliggør den stadige vækst. Hænger spørgsmaalet 
om kønslivet ikke meget mere sammen med testiklernes og ægge 
stokkenes virksomhed? Har ingen fortalt jer derom? Har ingen 
sagt jer, at kørfsdriften, naar den længe ikke bliver tilfredsstillet 
tager af, som en arm bliver stiv, naar den i lang tid ikke bliver 
brugt? Den sexuclle trang kan ikke være bevidst længe uden at 
blive tilfredsstillet. Man undertrykker den, fortrænger alt som 
endnu kunde holde den levende og virksom, og naar man sener • 
dog vil begynde et sexuelt liv, lykkes det ikke mere rigtigt S 
kommer disse brave 30— 40-aarige til os, som har fulgt den bo^ 
gerlige moral saa smukt, og vil, at vi skal helbrede dem fo 
sexuelle forstyrrelser. Men saa er det ikke mere let. Næsten ude 
undtagelse roser de sig af at have levet meget kysk, og de ved 
ikke, at netop det er grunden til deres senere uegnethed — Det 
gælder at bekæmpe den slags sexualoplysning skarpt, for hellere 
ingen sexualoplysning end denne, der optræder som moderne og 
socialistisk, ja oven i købet videnskabelig. Til alt held finder 
den sunde ungdom vej til et sundt sexualliv trods saadan »op- 

lysning«, hos de andre bliver de allerede forhaandenværende 
hæmninger og forstyrrelser yderligere befæstet. 

11) En stor del af ungdommen afholder sig fra den sexuelle 
omgang, fordi den unge pige nutildags -»spiller dame« og lader 
sig bede, og man bliver træt af stadig at bede. Derfor er den rig- 
lige fordring: »Pigen maa frem for alt blive anderledes opdraget«. 

Naar man har et fænomen for sig, som man vil ændre, saa 
maa man frem for alt lære at forstaa dets aarsager. Ja, vore 
kvinder er sandelig endnu mere afspærrede end mændene. Den 
»dobbelte moral«, der endnu tillader manden, hvad den forbyder 
kvinden, gør sin virkning. Men en af grundene, hvorfor kvin- 
derne forholder sig saa tilbageholdende og »ngstehgt overfor 
samlejet, selv naar de ikke ønsker det forstands- eller M*«™* 
sigt, er den maade, hvorpaa mændene endnu , dag ogsaa hy, p gt 
i socialistiske kredse stiller sig til samlejet og til den kv ndc 
der »hengav« sig til dem. Praler de unge ikke »O**" ' » 
de har »haft« saa og saa mange piger? Er en kvinde ikke .følg 
den borgerlige moral, der stikker dybt i os alle fornedret naai 
hun g£ sig hen til en ung mand? Hedder det ikke, at en kvinde 
»gTver sig ben« til en mand, men at en mand »besidder« en 
kvinde? Er ikke hele kønslivet fornedret, særlig for kvinden paa 
vis kyskhed den borgerlige klasse lægger megen vægt baade 
endeligt og materielt? Foruden disse samfundsmæssige Og mo- 
ralske grunde maa det desuden tages i betragtning, at kvinden 
sætter meget mere paa spil ved samlejet end manden, naar det 
ikke bliver fuldbyrdet med gode svangerskabsforebyggende mid- 
ler. Men det er sikkert ikke det, der gør udslaget for den maade, 
kvinderne forholder sig paa. Kvinderne nærer p. gr. a. udviklin- 
gen meget mere angst for samlejet end manden. Den forestilling, 
at kønsakten volder kvinden smerte, er vidt udbredt. Kun saa- 
ledes kan det forklares, at saa mange kvinder er villige til en- 
hver art af kønsligt liv undtagen samlejet, og de vægrer sig 
til det yderste derved; eller naar de har samleje er ængste- 
lige og uoplagte af angst. Endnu en omstændighed er her af be- 
tydning: Mange kvinder ved, at de knytter mange mænd bedre 
til sig, naar de holder dem paa afstand, og at de mister dem, 
hvis de giver sig hen. Ved disse forhold spiller ønsket om at 
beherske manden i mange tilfælde en betydelig rolle. Det er ikke 
sandsynligt, at en hensigtsmæssig, sexuel økonomisk opdragelse 
vilde være mulig i det borgerlige samfund. Betingelserne vilde 
være det sexuelle spørgsmaals adskillelse fra de økonomiske in- 
teresser, og" det er k\jn muligt i Ct MUilttA snmfund. Først 

saa kunde en positiv sexuel opdragelse finde sted, som er forud- 
sætningen for et sundt sexualliv. 



12) Fører en hyppig og stadig afbrydelse af samlejet til im- 
potens? 

Nej, men let til nervøsitet. Man taber blot i det lange løb 
lysten til et samleje, der skal afbrydes i det øjeblik, da nydelsen 
er paa sit højdepunkt. Impotensen har i almindelighed dybere 
grunde. Forstyrrelsen er derfor afhængig af afbrydelsen. Men 
man skal ikke afbryde samlejet, men bruge gode beskyttelses- 
midler. 






13) Hvorledes kan det være muligt, at en mand paa 42 aar 
allerede er impotent? 

Det kan have forskellige grunde. Hvad der i dette specielle 
tilfælde er grunden, kan man kun faa at vide ved en undersøgelse. 
Undertiden foraarsager sene sexuelle konflikter en impotens, idet 
de bringer ældre sjælelige vanskeligheder, der maaske allerede 
er faldet til ro, til live. Det sker ogsaa, at en mand, der i lang 
tid kun har haft samleje med een kvinde, føler sig ligegyldig 
overfor hende og simpelt hen ikke mere har nogen længsel efter 
hende, mens han sammen med en anden har sin fulde potens, 
hvis han ikke bliver forstyrret af vanemæssige moralske betragt- 
ninger. 

14) Hvad er grunden? Jeg har daglige pollutioner, skønt jeg 
har kønslig omgang. Ved samlejet udtømmes sæden straks, bag- 
efter føler jeg mig øjeblikkelig svag og daarlig tilpas. Jeg er 
umaadelig nervøs, meget irritabel og piner derfor mine medmen- 
nesker. Min veninde siger, at jeg i den retning er som et dyr. 
Jeg har et dyrisk begær, jeg kan aldrig tilfredsstille min veninde. 
Jeg har ogsaa onaneret meget. Er jeg abnorm? 

Ikke abnorm, men syg. De daglige pollutioner er et tegn paa, 
at den sexuelle fantasi ikke hviler om natten. At sæden udtøm- 
mes for tidligt i samlejet er en lidelse, der sædvanligvis stam- 
mer fra ubevidste angstforestillinger ved samlejet. Svagheden og 
kvalmen bagefter er et udtryk for den uløste ophidselse, det 
samme gælder irritabiliteten. Den sexuelt utilfredsstillede bliver 
let grusom og plagende, ligesom et dyr bliver vildt, naar det ikke 
tilfredsstilles. Det er en fejltagelse at tro, at pollutionerne eller 
sædudtømmelse alene er tilfredsstillende. Et tilfælde som dette 
skal have en sjælelig behandling. 

15) Bør mennesker med formindsket potens gifte sig? 

Hvis kvinden er kønslig kold og ikke lider derved, skader den 
formindskede potens ikke forholdet. Hvis kvindens sexuelle trang 
før eller senere vaagner, saa bliver situationen vanskelig. Det 
bedste er at søge lidelsen fjernet i tide ved behandling. 

16) Hvor ofte skal man have samleje? 

Herfor gives ingen regel. Saa ofte man føler virkelig trang der- 
til. I den yngre alder har man sædvanligvis ret ofte samleje, senere 
er det nok, naar det finder sted med nogenlunde regelmæssige 
mellemrum. Samleje, der kommer i stand ved erektion efter læn- 
gere kunstig irritation uden trang til kønslig omgang, efterlader 
ofte en følelse af lede, og bør derfor undgaas. 

17) Hvorfor føler man modbydelighed ved samlejet? 

Hertil er der mange grunde. Ofte er forestillingen om de 
kvindelige kønsorganer fra barndommen af knyttet til forestil- 
lingen om endetarmen, altsaa til noget urent. Eller der er et 
ubevidst ønske om at berøre de kvindelige organer med tungen 
eller læberne. Naar denne ubevidste forestilling nægtes, viser det 
sig som modbydelighed. Ofte er modbydeligheden kun et svækket 
udtryk for angsten for samlejet. Ogsaa ubevidste homosexuelle 
ønsker kan bevirke en saadan afsky. 

18) Naar man har lyst dertil, skal man saa have samleje? 
Men hvis der nu ikke findes nogen passende partner, eller hvis 
partneren ingen lyst har? Hvad saa? 

Naar jeg har sagt, at man skal have samleje, naar man har 
lyst (ikke at forveksle med »lystenhed«), saa var det en forud- 
sætning, at man stod i et forhold til en partner. Hvis denne part- 
ner ikke har lyst, skal man naturligvis ikke have samleje, da 
man aldrig skal tvinge nogen dertil, og man faar ogsaa mindre 
ud deraf selv, naar partneren ikke er med. Naar vi bekæmper 
fordringen om afholdenhed, maa det ikke misforstaas saaledes, 
at man ikke kan leve afholdende i nogen tid. Hvis man er sund, 
kan man godt udholde den sexuelle trang, hvor længe afhænger 
af temperamentet. Hvis trangen bliver for stærk og ubehagelig, 
befrir den fordomsfri sig for spændingen ved onani, i stedet for 
at faa sit humør og sin arbejdsevne ødelagt som følge af uud- 
holdelig sexuel spænding. 

19) Dog et moralsk spørgsmaal: Har jeg ret til at bevæge en 
uberørt pige til at give sig hen? Vi kan godt lide hinanden, men 

ikke for Huet, men »for et aar«; man maa jo se klart paa det! 
Alder 20 og 17 aar. 

Om man har ret til det, kan naturligvis ingen i denne verden 
afgøre. Den, der ud fra sin verdensopfattelse nægter den uberørte 
pige ret til samleje udenfor det lovlige ægteskab, har naturligvis 
ikke den ret. Anderledes stiller det sig, hvis han uden at »respektere 
jomfrueligheden« mener, at kønslig omgang er tilladt udenfor ægte- 
skabet, hvis han vil aflede sin ret dertil ud fra sin stærke ærlige 
trang; — naar han sørger for, at pigen ikke bliver svanger, og at 
hun ikke faar ubehageligheder hjemme; — naar han er sikker paa, 
at pigen er indstillet paa samme maade overfor kønslivet som 
han; — naar hun er beredt til at have kønslig omgang, uden at 
gøre krav paa ægteskab; naar han kender pigen godt nok til at 
kunne afgøre, om hun ogsaa kan overvinde en adskillelse; naar 
han er beredt til en længere varende forbindelse, kort sagt, naar 
den nødvendige følelse af ansvaret for ikke at bringe kønspart- 
neren i sjælelig eller materiel ulykke er tilstede. Men herfor gives 
ingen objektiv, guddommelig eller moralsk lov, som paverne og 
professorerne i sexualhygiejne tror. Man gør ogsaa godt i at gøre 
sig klar over grundene til den moralske indstilling, for saa at 
bestemme sig bevidst for den ene eller den anden retning. 

20) (En ung spørger): Kan man risikere svangerskab ved 
samleje? Hvorledes beskytter man sig derimod? Er det skadeligt, 
naar en pige har samleje med flere unge mænd eller omvendt en 
ung mand med flere piger? (Smittefare?) 

Det er ikke alene opdragere og forældre, men hele det borger- 
lige samfund, der er skyld i, at et ungt menneske ikke ved, at 
man kan faa et barn ved samleje. Man mener at gøre store ting 
i retning af sexuel oplysning, man ser sin opgave udført og 
beundrer helst sig selv som et fremskredent menneske, naar man 
en gang har talt om blomsternes befrugtning. Et saadant spørgs- 
maal fra et ungt menneske er et slag i ansigtet paa den her- 
skende klasse, der praler med humanitet og kultur. Naturligvis 
fører samlejet til svangerskab; ikke ubetinget hver gang; men 
man kan aldrig være sikker og maa derfor bruge beskyttelses- 
midler for ikke at faa børn, som man ikke kan ernære, og allige- 
vel tilfredsstille en af menneskets mægtigste nødvendigheder, 
kønsdriften. 

Ved omgang med flere partnere er der nu til dags fare for 
smitte. Bortset fra det kan man ikke sige, at omgang med mange 
er skadeligt. Erfaringen lærer at den, der ikke i længden er be- 
standig i sine kønslige forhold, iler fra partner til partner af 

ubevidste grunde, enten fordi han ikke naar til tilfredsstillelse,, 
eller fordi han stadig ubevidst leder efter et menneske, der svarer 
til en idealskikkelse, der kun findes i fantasien. Der er en hel 
række motiver til sexuel ubestandighed. Saaledes ogsaa fx. daar- 
lig udvikling af kærlighedsforhold. I mange tilfælde, særligt hos 
unge, er lejlighedsvis samleje med flere partnere efter hinanden 
ikke sygeligt. Det kan kun afgøres i de enkelte tilfælde. Den 
sexuelle trang er ogsaa forskellig, og den maa tolereres saalænge 
den ikke er skadelig for andre. 

21) Hvorfor faar jeg mine blødninger to gange om maaneden r 
og hvad kan jeg gøre derimod? 

Først maa man afgøre, om kønsorganerne er i orden. Derfor 
maa man konsulere en kvindelæge. Meget ofte beror disse lidelser 
dog paa et nervøst grundlag. 

22) Kan det være skadeligt for en 20-aarig pige, naar hun 
kun menstruerer hver 6.-7. uge, men dog ikke er sexuel uføl- 
som og ikke plejer noget intimt forhold? 

Naar sexualorganerne er i orden, hvad en kvindelæge maa 
undersøge, har en saadan lidelse intet at betyde. Den helbreder 
ofte sig selv, naar et regelmæssigt, tilfredsstillende samliv op- 
tages. 

23) Hvad skal grimme mennesker gøre, naar de ikke kan finde 
sig nogen ven eller veninde? 

Meget ofte bestaar der en objektiv slet ikke berettiget grim- 
hedsfølelse. Men selv objektivt grimme, ja endog forkrøblede men- 
nesker finder sig en sexualpartner, hvis de ikke er sjæleligt hæm- 
mede. Saaledes lever dværge i kønsligt forhold til hinanden, det 
samme gælder døvstumme og blinde. 

24) Hvad skal en ældre uberørt kvinde gøre? Hun kan dog 
ikke optage et forhold til nogen mand! 

Det, at man bliver gammel uden at have fundet en partner, 
er ofte et tegn paa neurotiske hæmninger. Saadanne tilfælde er 
overordentlig hyppige, til dels som følge af den i de smaaborger- 
lige lag almindelige, sædvanligvis af økonomiske interesser dik- 
terede vurdering af jomfrudommen. Alligevel er der ogsaa fol- 
de »ældre« kvinder en mulighed for at finde en sexualpartner, 
hvis de blot ikke gør alt for at afskrække ham. 

25) Jeg har ofte drømme med sexuelt indhold (kønslig om- 

gang), og naar de er paa deres højeste, kommer sæden. Det sker 
meget ofte. Naar jeg vaagner, er jeg mat og meget afslappet. Des- 
uden onanerer jeg meget ofte. Det hænder ogsaa ofte, at lemmet 
rejser sig, naar jeg læser sexuelle skrifter, ja overhovedet ved 
enhver ophidselse. Hvorledes kan man hjælpe paa det? 

Disse tilstande er et tegn paa sygelig sexuel overophidselse, 
fordi den sexuelle ophidselse ikke udløses ordentlig, fordi spæn- 
dingen ikke slappes rigtig af. Naar man ikke har regelmæssig 
kønslig omgang, er disse tilstande meget hyppige. De natlige sæd- 
udtømmelser og drømme tyder paa, at der er stadige paatræn- 
gende ubevidste sexualfantasier, som ikke mister deres energi 
ved at sæden udtømmes. Ogsaa onanien synes ikke at tilfreds- 
stille som følge af ubevidste fantasier. Det er et spørgsmaal, om 
kønslig omgang vil kunne hjælpe i saadanne tilfælde. Saadanne 
ubevidste fantasier maa først gøres bevidste ved en sjælelig be- 
handling. Derved mister de deres kraft, men i længden dog kun 
naar en regelmæssig kønslig omgang bliver indledet. Mennesker i 
saadanne tilstande har en stærk kønsdrift, som gør alle mulige 
vanskeligheder, naar man ikke tilfredsstiller den ordentlig. Erek- 
tioner ved sexuel ophidselse og drømmene om kønslig omgang 
er i og for sig ikke sygelige, tvært imod, det er kun et godt tegn, 
naar sæden ikke udtømmes uden erektion, og naar man drømmer 
om kønslig omgang. Hvis man ikke kan bringe sig selv til kønslig 
omgang, paa grund af indre hæmninger eller andre grunde, maa 
man underkaste sig en sjælelig behandling for ved hjælp af en 
læge at overvinde vanskelighederne. Sport kan nedsætte køns- 
driften en vis grad, meget sjældent fuldstændigt og saa kun for 
en vis tid, da den sexuelle energi bliver brugt andre steder. Saa- 
danne tilstande maa man ikke lade bestaa for længe, da der saa 
let kan udvikle sig alvorlige sjælelige lidelser, arbejdsforstyrrel- 
ser og angsttilstande. Desværre er der, som følge af de herskende 
sanitære tilstande paa dette omraade, som følge af lægernes man- 
gel paa uddannelse paa det sexuelle omraade og det almindelige 
hykleri, ikke megen mulighed for at give de lidende arbejdere 
en ordentlig behandling. 

26) Naar man ingen forebyggende midler har, er det saa skade- 
ligt at afbryde samlejet? 

Lejlighedsvis afbrydelse af samlejet er naturligvis ikke ska- 
deligt, kun maa man passe paa, at sæden ikke kommer paa kvin- 
dens ydre kønsorganer. Det er nemlig nok til at fremkalde svan- 
gerskab. Kun regelmæssig afbrydelse længere tid igennem frem- 
kalder nervøsitet. 

27) Werner Zimmermann raader til »karezza«, hvad er din 
mening? Hvilken indflydelse har vegetarianisme paa den sexuelle 
trang? 

Ved karezza forstaar man den skik at forhindre svangerskab 
ved slet ikke at lade sæden udtømmes. Manden udfører slet ingen 
bevægelser i de kvindelige kønsorganer, men bliver roligt liggende 
til ophidselsen er ovre. Dette raad kommer fra det puritanske 
Amerika og stammer fra en englænderinde. Werner Zimmermann 
hører til de mennesker, som vil komme sexualnøden til livs ved 
forholdsregler, som kun forstærker ulykken. Karezza er omtrent 
det usundeste og skadeligste, da man ingen nydelse har af sam- 
lejet, da der ikke kommer nogen afslappelse, da det i længden 
gør nervøs, — og endelig findes der jo dog forebyggende midler! 

At vegetarisme nedsætter den sexuelle ophidselse, er ikke 
bevist endnu. Det er næppe sandsynligt. Almindeligvis er det saa- 
ledes, at man først fortrænger sin sexualdrift, bliver vegetarianer 
af en eller anden grund (hermed er intet sagt imod vegetarismen, 
saa længe man ikke tror, at man kan »befri verden« derved) og 
saa tror, at svagheden i sexualdriften stammer fra plantekosten. 
Ved militæret under krigen spiste man to aar næsten kun kaal- 
rabi, til en nedsætning af sexualdriften mærkede man imidlertid 
kun lidt. Og hvis denne teori var rigtig, maatte vel de plante- 
ædende dyr forlængst være uddøde, da de samme love gælder for 
kønsdriften hos dyr som hos mennesker. Fra et sexualhygiejnisk 
standpunkt maa man arbejde hen mod sexuel økonomi ved et 
ordnet sexualliv. Alle asketiske retninger, de være sig borgerlige 
eller socialistiske overser den samfundsmæssige skranke, som 
privatkapitalismen er. De griber problemet galt an, de vil spare 
menneskene for konflikter ved at dræbe sexualdriften, i stedet 
for at ændre den samfundsordning, der betinger saadanne kon- 
flikter. 

Derimod var der kun lidt at indvende, hvis blot ikke sjæle- 
lige forstyrrelser blev fremmet ved disse reformforsøg. 

28) Er et pessar usundt? Kan det give anledning til skede- 
katarrh ? 

Mange kvinder reagerer desværre paa pessaret med udflod fra 
skeden. Hvad der virkelig er grunden til denne udflod, er ikke 
sikkert endnu. Der er kvinder, der kan taale pessaret i aarevis 
uden nogen skade. Derimod klager kvinder, der allerede paa 
forhaand er nervøse, over pessaret, er bange for at blive beska- 
diget deraf, og faar ogsaa ofte udflod. Disse kvinder skal behand- 
les baade med hensyn til ængsteligheden og til udf loddet og bli- 
ver derved i stand til at bruge pessaret. 

29) Skal man alligevel afbryde samlejet, naar man bruger 
speton, eller forhindrer det undfangelse fuldstændigt og sikkert? 

Sikkert virker speton, naar man straks efter samlejet skylder 
ud med en sur opløsning. Speton er ikke nok. 

30) Hvorledes hænger strubehovedet sammen med de mandlige 
kønsorganer? 

Ved puberteten paavirker de mandlige kønskirtler strube- 
hovedet, saaledes at det vokser og betinger derved, at den mand- 
lige stemme bliver dybere. 

31) Hvilken indflydelse har det paa sexualiteten, naar man 
dyrker nøgenkultur? 

Naar nøgenheden ikke bliver drevet for at dræbe sexualiteten, 
har den sikkert kun en god virkning, da man bliver naturligere og 
mister sin »lystenhed« efter synet af det fuldstændigt eller delvis 
blottede menneskelige legeme. Men nøgenkultur og sexuel askese 
er vanvid ! 

32) Homosexualitet og lesbisk kærlighed? 

Ethvert menneske er fra først af bisexuelt anlagt, men vender 
sig under normale forhold imod det andet køn. 

Under visse forhold sker imidlertid et bortfald af grovere hæm- 
ninger eller forstyrrelser i evnen til forbindelse med det andet køn 
i puberteten. Kun et relativt ringe antal af de homosexuelle ven- 
der sig som følge af legemlige kvindelige anlæg til deres eget 
køn; flertallet er mennesker, der har været angrebet af forstyr- 
relser i udviklingen af deres normale kærlighedsliv. I hvert til- 
fælde er de syge og ikke forbrydere; men kun i Sovjetunionen 
bliver homosexualitet betragtet som en sygdom og følgelig ikke 
straffet. 

I overgangsalderen er homosexuelle tilbøjeligheder og hand- 
linger helt dagligdags fereteelser, særlig ved langvarig isolation 
fra det andet køn og samvær med det samme køn. Stikker denne 
tilbøjelighed overfor ens eget køn ikke særlig dybt, er den fx. 
ikke betinget af nogen stærk angst for det andet køn, saa plejer 
den homosexuelle fase glat væk at gaa over, naar kontakten med 
det andet køn indstiller sig, særlig let i de tilfælde, hvor man 
allerede har oplevet et normalt forhold. Meget ofte er de homo- 
sexuelle ogsaa paa andre maader syge mennesker, der lider af 
alle mulige sjælelige forstyrrelser. Man maa imidlertid af rent 
videnskabelige grunde modarbejde de bestræbelser, som mange 

homosexuellc gør sig paa at opfatte sig som et tredie køn og 
deres sygdom som en særlig udvikling. Frem for alt maa de unge 
bevares for definitiv overgang til homosexualiteten. Bedst virker 
mod spirende homosexuelle tilbøjeligheder et intimt samkvem 
og kammeratskab mellem drenge og piger i barndommen. Blandt 
de homosexuelle finder man ifølge psykoanalysen overordentlig 
mange, som i den tidligste barndom er blevet alvorligt skuffet 
i deres kærlighed til forældrene af det andet køn; sønnen i sin 
kærlighed til moderen, datteren til faderen. Man maa som fader 
og moder tænke paa, at ukærlighed ikke blot skader barnets al- 
mene udvikling, men at moderens ukærlighed mod sønnen og 
faderens mod datteren kan danne grundlaget for svære forstyr- 
relser i barnets kærlighedsindstilling, da forældrene som barnets 
første omgang ogsaa er genstand for dets første kærlighed. 

Principielt kan homosexualiteten helbredes; man har gode er- 
faringer fra den sjælelige behandling, naar tilfældet ikke er for 
gammelt og ikke fuldstændig har fortrængt ethvert forhold til 
det andet køn. Det lønner sig altid at forsøge en helbredelse. 
Den, der ikke vil lade sig helbrede, kan og skal man ikke tvinge, 
ikke alene fordi man ikke har ret dertil, men ogsaa fordi en 
tvungen behandling intet resultat medfører. De homosexuelle 
handlinger skader ingen, naar blot ikke unge mennesker ind- 
drages — i hvert fald skader den ikke i samme grad som den 
offentlige fordummelse, der drives bl. a. gennem religionsunder- 
visningen i skolerne og som ingen har fundet paa at straffe. 

33) / et foredrag udtalte engang en nervelæge, at man ikke 
skal give efter for enhver af sine kønslige tilbøjeligheder. Hvad 
siger du til det? 

»Ikke give efter for enhver kønslig tilbøjelighed« — det er 
en af de saakaldte fremskridtsvenlige »pædagogers« hyppigst an- 
vendte fraser; man tror at kunne komme den sexuelle nød til 
livs ad autoritativ vej uden at være naaet til klarhed over dens 
væsen. Naturligvis skal man ikke »give efter«, hvis ens partner 
derved kunde føres i ulykke, hvis man selv løb en alvorlig risiko 
derved eller hvis ens kærlighedsliv i sig selv kunde lide derved. 
Med andre ord: man bør betænke sig paa at nøde en anden mod 
hans eller hendes vilje til kønslig omgang eller, hvis han eller 
hun er rede dertil, da at udsætte ham eller hende for faren ved 
opdagelse, hvis den materielle eksistens afhænger deraf. Man bør 
heller ikke undlade at benytte forebyggende midler, ligesom man 
naturligvis aldrig bør have omgang med nogen, om hvem man 
ikke sikkert ved, at vedkommende ingen kønssygdomme har. Der 

gives sikkert endnu adskillige tilfælde, hvor man gør vel i at 
»beherske« sig. Men man skal naturligvis glæde sig ved sit kær- 
lighedsliv, naar man føler stærk trang dertil, og man ikke be- 
høver at befrygte nogen af de nævnte hindringer. Man har dog 
kun eet sexuelt liv og har sin naturlige ret dertil. Der findes 
religiøse af de forskelligste slags, som vil begrænse denne ret — 
og allerfarligst er de, som paastaar ikke at tro paa nogen gud, 
men paa den »objektive aand« eller paa »menneskets metafy- 
sisk sædelige natur«. 

34) Man paastaar, at du prædiker, man skal »frigøre sig for 
alle baand«. Hvorledes stiller du dig til det? 

At »prædike« og at »frigøre sig for alle baand«, det er ord, 
man som etikette paastempler foreteelser, som ikke passer i ens 
kram; man mener derved at kunne standse begivenhedernes gang. 
Men videnskabens konstatering af kendsgerningerne og aaben- 
hjertige afsløren af tingene som de er, og ikke som de afspejler 
sig i kapitalistapostlenes meninger, virker langt mere intensivt 
i længden end en prædiken nogensinde vilde formaa. Vi klarer 
os uden prædikenen! 

Og »at frigøre sig for alle baand«. Hvad mener en spidsborger 
dermed? Han mener jo ogsaa, at erobringen af produktionsmid- 
lerne og deres socialisering, altsaa den proletariske revolution 
blot er en »frigørelse« af visse grusomme instinkter. 

Saaledes er for ham »et sexuelt liv udenfor ægteskabet en 
frigørelse for alle baand«. Men kæmper man ikke for dette begreb 
i dets betydning af en sexuelt-hygiejnisk levevis, for den bedst 
mulige og bekræftende tilfredsstillelse af den sexuelle drift, saa 
gør man derved en indrømmelse til den herskende moral, man 
medvirker til den sexuelle nød og understøtter den borgerlige 
ideologi. 

Saavidt det almene princip. 

I de enkelte tilfælde maa blot dette princip alt for ofte svig- 
tes som følge af vanskeligheder, der udelukkende beror paa de 
borgerlige sexualformers tvang. 

For mange mennesker er det umuligt at opløse deres ulykke- 
lige ægteskab; det er umuligt for manden at forlade hustruen, 
fordi kvindernes stilling i det borgerlige samfund ikke tillader 
et saadant skridt. 

Men man maa forstaa, at vi bedømmer tilfældet anderledes 
end vore modstandere, selvom vi ogsaa til tider naar den samme 
slutning. 

Den borgerlige vil moralsk forarget bestride berettigelsen i at 

opløse et ægteskab, fordi den sexuelle tiltrækning er ophørt. Vi 
vil anerkende denne grund som sexualhygiejnisk rigtig, men og- 
saa tage de foreliggende økonomiske vanskeligheder i betragtning. 
Maaske vil vi altsaa være imod opløsningen af et ulykkeligt ægte- 
skab, naar det økonomisk og med hensyn til børnene vil være 
meget vanskeligt, men vi vil samtidig kæmpe for, at saadanne 
vanskeligheder overhovedet ikke opstaar. 

Deu moraliserende vil i alle tilfælde være derimod. Thi ægte- 
skabet er som bekendt et sædeligt anliggende, om ikke ligefrem 
indstiftet af gud fader! 

Det, at vi videnskabeligt og uden forudindtaget standpunkt 
undersøger hvert enkelt tilfældes aarsager og følger, mens vore 
modstandere bedømmer alle disse spørgsmaal abstrakt morah- 
serende, bevidst eller ubevidst som privatejendommens agenter 
- det er forskellen mellem os og garanterer os sejren for vor 
videnskabelige verdensanskuelse. 

